Skaidrojums par konsolidēto pašvaldību budžeta izpildi

# Vispārīgie principi

Konsolidētais pašvaldību budžeta izpildes pārskats 2023. gadā sagatavots atbilstoši naudas plūsmas principam un tajā apkopota informācija par 43 pašvaldību (36 novadu pašvaldības un septiņas valstspilsētu pašvaldības) pārskata gada ieņēmumiem, izdevumiem, funkcionālajām kategorijām un budžeta finansēšanu.

Konsolidētajā pārskatā ietverta **43** pašvaldību budžetu izpilde

Konsolidēto pašvaldību budžeta izpildes pārskatu veido pašvaldību pamatbudžeta un ziedojumu un dāvinājumu budžetu izpilde, summējot un konsolidējot savstarpējos transfertus starp pašvaldībām un savstarpējos transfertus starp budžeta veidiem pašvaldību budžetu izpildes pārskatos.

Pārskatos sniegtajai informācijai par pašvaldību konsolidēto pamatbudžetu, ziedojumiem un dāvinājumiem noteikts būtiskuma līmenis **16 500 000 *euro* un 10 %**, ar kuru sākot pārskatos sniedz skaidrojumu par attiecīgā budžeta izpildes posteni.

# Konsolidētā pašvaldību budžeta izpilde

2023. gadā **konsolidētā pašvaldību** **budžeta ieņēmumi** (ieskaitot ieņēmumus no ziedojumiem un dāvinājumiem) ir 3 479,1 milj. *euro* vērtībā, kas ir par 227,9 milj. *euro* jeb 7,0 % vairāk kā 2022. gadā.

Konsolidētā pašvaldību budžeta ieņēmumi –

**3 479 107 611** *euro*

2023. gadā pēc ekonomiskās būtības proporcionāli lielāko ieņēmumu daļu 2 125,6 milj. *euro*, jeb 61,1 % no kopējā ieņēmumu apjoma veido nodokļu ieņēmumi, kas ir par 186,1 milj. *euro* jeb 9,6 % lielāki salīdzinājumā ar 2022. gadu. Pārskata gadā 99,4% no nodokļu ieņēmumiem pašvaldību kopbudžetā veido iedzīvotāju ienākuma nodoklis (IIN) un nekustamā īpašuma nodoklis (NIN). Palielinājums galvenokārt saistīts ar minimālā algas paaugstināšanos no 500 *euro* līdz 620 *euro*. (skatīt Skaidrojumu par konsolidēto valsts budžeta izpildi).

Otra lielākā ieņēmumu daļa 31,3 % no kopējiem ieņēmumiem ir transferti – 1 087,4 milj.*euro* vērtībā, kas ir tikai par 8,0 milj. *euro* jeb 0,7 % lielāki kā 2022. gadā. Pieaugumu nodrošināja pašvaldību saņemtie transferti no valsts budžeta daļēji finansētām atvasinātām publiskām personām un no budžeta nefinansētām iestādēm.

Pārējiem ieņēmumiem (ziedojumi un dāvinājumi, nenodokļu ieņēmumi, ārvalstu finanšu palīdzība, maksas pakalpojumi un citi pašu ieņēmumi) ir tendence katru gadu palielināties un pārskata gadā kopsummā tie veido 266,1 milj. *euro* jeb 7,6 % no kopējiem pašvaldību ieņēmumiem. Salīdzinot ar 2022. gadu, pārējo ieņēmumu palielinājums ir par 33,8 milj. *euro* jeb 14,6 %.

Maksas pakalpojumi un citi pašu ieņēmumi ir 160,2 milj. *euro* kas ir par 25,4 milj. *euro* jeb 18,8 % vairāk nekā 2022. gadā.

Nenodokļu ieņēmumi ir 97,4 milj. *euro* vērtībā*,* kas ir par 5,4 milj. *euro* jeb 5,9% vairāk kā 2022. gadā, ārvalstu finanšu palīdzība ir 7,5 milj. *euro* vērtībā, kas ir par 2,8 milj. *euro* jeb 59,6 % vairāk kā 2022. gadā, ziedojumi un dāvinājumi ir 960,3 tūkst. *euro* vērtībā, kas ir par 172,4 tūkst. *euro* jeb 21,9 % vairāk kā 2022. gadā.

**Konsolidētā pašvaldību budžeta izdevumi** 2023. gadā ir 3 635,0 milj. *euro*, kas ir par 446,7 milj. *euro* jeb 14,0 % lielāki nekā 2022. gadā. Proporcionāli lielāko izdevumu daļu – 84,2 % no kopējiem izdevumiem atbilstoši ekonomiskajām kategorijām 2023. gadā veido uzturēšanas izdevumi, kas ir 3 060,3 milj. *euro* un salīdzinājumā ar 2022. gadu tas ir lielākais izdevumu palielinājums – par 431,6 milj. *euro* jeb 16,4 %. Savukārt kapitālie izdevumi ir 574,7 milj. *euro* vērtībā, kas ir par 15,1 milj. *euro* jeb 2,7 % vairāk kā 2022. gadā.

Konsolidētā pašvaldību budžeta izdevumi –

**3 635 028 983** *euro*

Lielākie pašvaldību konsolidētā budžeta izdevumi pārskata gadā atbilstoši funkcionālajām kategorijām, tāpat kā 2022. gadā, novirzīti izglītības funkcijas nodrošināšanai, kas ir 1 562,9 milj. *euro* jeb 43,0 % no kopējiem pašvaldību konsolidētajiem izdevumiem. Salīdzinot ar iepriekšējo pārskata gadu, izdevumi izglītības jomā pieauga par 192,5 milj. *euro* jeb 14,0 % (skatīt 20.1. attēlu). Pieaugums saistīts ar izdevumiem pirmsskolas izglītības iestāžu, un vispārizglītojošo skolu ikdienas uzturēšanai un darbībai, interešu un profesionālajai izglītībai, pārējo darbinieku atlīdzībai, mācību procesa nodrošināšanai, mācību grāmatu un mācību līdzekļu iegādei, asistentu pakalpojumiem, izglītojamo ēdināšanai, ēku remontdarbiem un citiem mērķiem. No kopējā izdevumu apjoma izglītības funkciju nodrošināšanai 74,0% veido izdevumi atlīdzībai.

*20.1. attēls. Pašvaldību konsolidētā budžeta izdevumi atbilstoši funkcionālajām kategorijām 2022. gadā un 2023. gadā (milj. euro)*

Salīdzinot pašvaldību pārskata gada kopbudžeta izdevumus atbilstoši funkcionālajām kategorijām ar 2022. gadu, izdevumu samazinājums ir tikai vienā funkcijā (skatīt 20.1. attēlu) – aizsardzības funkciju nodrošināšanai – kas kopumā ir samazinājies par 1,2 tūkst. *euro* jeb 47,2%. Savukārt lielākais pašvaldību izdevumu palielinājums ir vispārējo valdības dienestu funkcijas nodrošināšanai, kas pieaudzis par 20,1 % jeb 48,8 milj. *euro,* sociālās aizsardzības funkciju nodrošināšanai pieaugums par 14,3 % jeb 60,5 milj. *euro* un teritoriju un mājokļu apsaimniekošanas funkciju nodrošināšanai – par 14,2 % jeb 42,9 milj. *euro.*

2022. gadā pašvaldību konsolidētā budžeta ieņēmumi pārsniedza izdevumus, izveidojot pārpalikumu 62,9 milj. *euro* vērtībā (skatīt 20.2. attēlu), bet 2023. gadā situācija mainījās un kopbudžeta izdevumi pārsniedza ieņēmumus, izveidojot deficītu 155,9 milj. *euro* vērtībā, kas saistīts ar lielāku izdevumu pieauguma tempu salīdzinājumā ar ieņēmumiem. Šīs izmaiņas galvenokārt ir saistītas ar palielinātiem izdevumiem sociālajiem pakalpojumiem, drošībai un ārkārtas ekonomiskiem pasākumiem, kas tika veikti, reaģējot uz ārējiem spiedieniem un iekšējām vajadzībām.

*20.2. attēls. Pašvaldību konsolidētā budžeta ieņēmumi, izdevumi un finansiālā bilance 2022. gadā un 2023. gadā (milj. euro)*

# Konsolidētā pašvaldību pamatbudžeta izpilde

**Konsolidētā pašvaldību pamatbudžeta ieņēmumi** 2023. gadā ir 3 478,1 milj. *euro* vērtībā, kas salīdzinājumā ar 2022. gadu ir par 227,7 milj. *euro* jeb 7,0 % vairāk (skatīt 20.1. tabulu).


Konsolidētā pašvaldību pamatbudžeta ieņēmumi –

**3 478 147 561** *euro*

*20.1. tabula. Pašvaldību pamatbudžeta ieņēmumu izmaiņas (euro)*

|  |  |  |  |  |  |  |
| --- | --- | --- | --- | --- | --- | --- |
| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) | |
| **pārskata periodā** | **iepriekšējā pārskata periodā** |
| A | **B** | **1** | **2** | **3** | **4** | |
| I. | **IEŅĒMUMI KOPĀ** | **3 478 147 561** | **3 250 413 967** | **227 733 594** | **7.0** |
| 1.0. | Nodokļu ieņēmumi | 2 125 618 987 | 1 939 487 025 | 186 131 962 | 9.6 | |
| 2.0. | Nenodokļu ieņēmumi | 97 422 971 | 91 978 002 | 5 444 969 | 5.9 | |
| 3.0. | Maksas pakalpojumi un citi pašu ieņēmumi | 160 173 234 | 134 789 032 | 25 384 202 | 18.8 | |
| 4.0. | Ārvalstu finanšu palīdzība | 7 506 363 | 4 702 023 | 2 804 340 | 59.6 | |
| 5.0. | Transferti | 1 087 426 006 | 1 079 457 885 | 7 968 121 | 0.7 | |
|  |  |  |  |  |  | |

Pašvaldību vidējiem ieņēmumiem uz vienu iedzīvotāju ir tendence ar katru gadu palielināties. Pārskata gadā pašvaldību vidējie ieņēmumi uz vienu iedzīvotāju ir 1 847,1 *euro* (skatīt 20.3. attēlu), kas pārsniedz iepriekšējā gada rādītāju par 117,6 *euro* jeb 6,8 %. Visaugstākie ieņēmumi uz vienu pašvaldības iedzīvotāju ir Valkas novada pašvaldībai – 2 380,0 *euro*, Mārupes novada pašvaldībai – 2 320,3 *euro* un Ropažu novada pašvaldībai – 2 216,4 *euro*. Savukārt zemākie ieņēmumi uz vienu pašvaldības iedzīvotāju tāpat kā iepriekšējos trīs gadus ir Olaines novada pašvaldībai – 1 564,1 *euro*, Salaspils novada pašvaldībai – 1 595,2 *euro* un 2023. gadā arī Līvānu novada pašvaldībai – 1 655,1 *euro*.



*20.3. attēls. Pašvaldību ieņēmumi uz vienu iedzīvotāju 2023. gadā (euro uz vienu iedzīvotāju[[1]](#footnote-2))*


Būtisks ieņēmumu palielinājums par 9,6 % jeb 186,1 milj. *euro* ir nodokļu ieņēmumiem, kas ir 2 125,6 milj. *euro* vērtībā. 2023. gadā 99,4% no nodokļu ieņēmumiem pašvaldību kopbudžetā veido iedzīvotāju ienākuma nodoklis (IIN) un nekustamā īpašuma nodoklis (NĪN).

Saskaņā ar likumu “Par valsts budžetu 2022. gadam” un likumu “Par valsts budžetu 2023. gadam un budžeta ietvaru 2023., 2024. un 2025. gadam” IIN sadalījums starp pašvaldību budžetiem un valsts budžetu noteikts attiecīgi 75% un 25% apmērā. 2023. gadā IIN prognoze bija par 371,9 milj. *euro* jeb 26,6% lielāka nekā 2023. gadā, savukārt 2023. gadā faktiskie IIN ieņēmumi pašvaldību budžetos no Valsts kases sadales bija 1 875,7 milj. *euro*, kas ir par 177,9 milj. *euro* jeb 10,5% vairāk nekā 2022. gadā.

2023. gadā pašvaldību IIN faktiskie ieņēmumi pārsniedza plānoto IIN ieņēmumu apjomu par 6,1% jeb 107,4 milj*. euro,* kurus pašvaldībām ir iespēja novirzīt savu funkciju īstenošanai un citu neparedzētu izdevumu segšanai.

Savukārt nekustamā īpašuma nodokļa (NĪN) ieņēmumi 2023. gadā ir 236,5 milj. *euro*, kas salīdzinājumā ar 2022. gadu palielinājušies par 5,9 milj. *euro* jeb 2,6 %, tajā skaitā nekustamā īpašuma nodoklis par zemi – par 1,5 milj. *euro* jeb 1,3 % , nekustamā īpašuma nodoklis par mājokļiem – par 2,8 milj. *euro* jeb 6,9 % un nekustamā īpašuma nodoklis par ēkām – par 1,6 milj. *euro* jeb 2,2 %.

2023. gadā pašvaldību vidējie nekustamā īpašuma nodokļa ieņēmumi uz vienu iedzīvotāju ir 125,6 *euro*, kas pārsniedz 2022. gada līmeni par 2,9 *euro*. Šim rādītājam ir tendence ar katru gadu palielināties. Lielākie īpašuma nodokļa ieņēmumi uz vienu iedzīvotāju ir Saulkrastu novada pašvaldībai – 199,3 *euro*, Rīgas valstspilsētas pašvaldībai – 192,3 *euro* un Mārupes novada pašvaldībai – 191,4 *euro* (skatīt 20.4. attēlu). Mazākie īpašuma nodokļa ieņēmumi uz vienu iedzīvotāju ir Rēzeknes valstspilsētas pašvaldībai – 39,1 *euro*, Daugavpils valstspilsētas pašvaldībai – 43,8 *euro*, Līvānu novada pašvaldībai – 48,0 *euro*.



*20.4. attēls. Pašvaldību nekustamā īpašuma nodokļa ieņēmumi uz vienu iedzīvotāju 2023. gadā (euro uz vienu iedzīvotāju[[2]](#footnote-3) )*

Būtisks ieņēmumu pieaugums ir pašvaldību ieņēmumiem no maksas pakalpojumiem un citiem pašu ieņēmumiem, salīdzinot ar 2022. gadu, tie ir palielinājušies par 25,4 milj. *euro* jeb 18,8 % un ir 160,2 milj. *euro* Lielākās izmaiņas pārskata gadā veido:

* Rīgas valstspilsētas pašvaldības ieņēmumu palielinājums par 5,2 milj. *euro* jeb 21,6 %, no tiem palielinājušies ieņēmumi par nomu un īri – 3,0 milj. *euro*, tajā skaitā nedzīvojamā nekustamā īpašuma nomu – 2,2 milj. *euro*, un pārējie ieņēmumi par nomu un īri – 852,7 tūkst. *euro*, ieņēmumi no maksas par izglītības pakalpojumiem – 525,3 tūkst. *euro* un citi iepriekš neklasificētie pašu ieņēmumi – 1,0 milj. *euro*;
* Valkas novada pašvaldības ieņēmumu palielinājums par 2,2 milj. *euro* jeb 85,4%, palielinājušies ieņēmumi no kopīgi realizētā projekta Valkas – Valgas atpūtas zonas atjaunošanā ar Valgas pašvaldību par 1,5 milj. *euro*, ieņēmumi par pārējiem sniegtajiem maksas pakalpojumiem par 502,6 tūkst. *euro*, tajā skaitā komunālajiem pakalpojumiem, kas saistīts ar tarifu paaugstinājumu – 494,6 tūkst. *euro* un ieņēmumiem par nomu un īri – par 84,2 tūkst. *euro*;
* Cēsu novada pašvaldības ieņēmumu palielinājums par 1,5 milj. *euro* jeb 28,2%, palielinājušies ieņēmumi par pārējiem sniegtajiem maksas pakalpojumiem – par 1,2 milj. *euro*, tajā skaitā ieņēmumi par komunālajiem pakalpojumiem – par 588,8 tūkst. *euro,* ieņēmumi par biļešu realizāciju – par 471,2 tūkst. *euro* sakarā ar biļešu cenu pieaugumu un ieņēmumi no maksas par personu uzturēšanos sociālās aprūpes iestādēs – par 297,2 tūkst. *euro*, kas saistīts ar uzturēšanās maksas pieaugumu par 20,0%;

2023. gadā ieņēmumi no ārvalstu finanšu palīdzības ir palielinājusies par 2,8 milj. *euro* jeb 59,6 % un sastāda 7,5 milj. *euro.*

Transfertu ieņēmumi ir 1 087,4 milj. *euro*, palielinājums ir par 8,0 milj. *euro* jeb 0,7 % vairāk kā 2022. gadā. Palielinājušies ir pašvaldību saņemtie transferti no valsts budžeta daļēji finansētām atvasinātām publiskām personām un no budžeta nefinansētām iestādēm – par 14,5 milj. *euro* jeb 146,1 %. Samazinājušies ir pašvaldībās saņemtie valsts budžeta transferti – par 6,5 milj. *euro* jeb 0,6%, tajā skaitā ir notikušas būtiskas izmaiņas – palielinājušies no valsts budžeta iestādēm saņemtie transferti Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem) – par 43,4 milj. *euro* jeb 41,0% un samazinājusies pašvaldību budžetā saņemtā dotācija no pašvaldību finanšu izlīdzināšanas fonda – par 105,5 milj. *euro* jeb 56,5%.

Lielākais palielinājums no valsts budžeta iestādēm saņemtiem transfertiem Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem ir:

* Rīgas valstspilsētas pašvaldībai – par 42,7 milj. *euro*, ko veido saņemtie transferti no Centrālās finanšu un līgumu aģentūras projektu realizācijai: “Brasas tilta atjaunošana un pārbūve”, “Austrumu maģistrāles izbūve posmā Ieriķu iela Vietalvas iela”, “Eiropas nozīmes dzelzceļa "Rail Baltica" infrastruktūras integrēšana Rīgas pilsētas centra infrastruktūrā;
* Kuldīgas novada pašvaldībai – par 2,5 milj. *euro*, projektiem "Jēkaba ceļa kultūras mantojuma un mākslas jaunrades magnēti", "Sabiedrībā balstītu sociālo pakalpojumu infrastruktūras izveide Kuldīgas novadā" un "Kuldīgas novada vispārējās izglītības iestāžu mācību vides uzlabošana";

Konsolidētā pašvaldību pamatbudžeta

izdevumi –

**3 634 220 753***euro*


**Konsolidētā pašvaldību pamatbudžeta izdevumi** 2023. gadā ir 3 634,2 milj. *euro*, kas ir par 446,7 milj. *euro* jeb 14,0 % vairāk kā 2022. gadā (skatīt 20.2. tabulu).

*20.2. tabula Pašvaldību pamatbudžeta izdevumu izmaiņas 2023. gadā (euro)*

| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) |
| --- | --- | --- | --- | --- | --- |
| pārskata periodā | iepriekšējā pārskata periodā\* |
| A | B | 1 | 2 | 3 | 4 |
|  | **IZDEVUMI KOPĀ** | **3 634 220 753** | **3 187 491 983** | **446 728 770** | **14.0** |
| 1.0. | **Uzturēšanas izdevumi** | **3 059 850 364** | **2 628 349 572** | **431 500 792** | **16.4** |
| 1.1. | Kārtējie izdevumi | 2 499 253 731 | 2 153 021 942 | 346 231 789 | 16.1 |
| 1.2. | Procentu izdevumi | 71 826 819 | 40 398 734 | 31 428 085 | 77.8 |
| 1.3. | Subsīdijas, dotācijas un sociālie pabalsti | 481 009 260 | 428 808 125 | 52 201 135 | 12.2 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība sadarbība | 7 760 554 | 6 120 771 | 1 639 783 | 26.8 |
| 1.4. | Kārtējie maksājumi Eiropas Savienības budžetā un starptautiskā sadarbība | 2 130 576 | 2 057 384 | 73 192 | 3.6 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 5 629 978 | 4 063 387 | 1 566 591 | 38.6 |
| 2.0. | **Kapitālie izdevumi** | **574 370 389** | **559 142 411** | **15 227 978** | **2.7** |
| 2.1. | Pamatkapitāla veidošana | 549 476 411 | 558 140 817 | -8 664 406 | -1.6 |
| 2.2. | Kapitālo izdevumu transferti | 24 893 978 | 1 001 594 | 23 892 384 | 2 385.4 |
|  |  |  |  |  |  |

2023. gadā pašvaldību vidējie izdevumi uz vienu iedzīvotāju ir 1 930,0 *euro,* kas ir par 234,0 *euro* vairāk kā 2022. gadā.Lielākie kopējie izdevumi uz vienu iedzīvotāju 2023. gadā ir Valkas novada pašvaldībai – 2 463,9 *euro*, Ropažu novada pašvaldībai – 2 342,4 *euro* un Valmieras novada pašvaldībai – 2 297,1 *euro.*

Mazākie kopējie izdevumi uz vienu iedzīvotāju ir Salaspils novada pašvaldībai – 1 587,5 *euro*, Limbažu novada pašvaldībai – 1 661,2 *euro* un Preiļu novada pašvaldībai – 1 666,7 *euro* (skatīt 20.5. attēlu).



20.5. attēls. Pašvaldību kopējie izdevumi uz vienu iedzīvotāju 2023. gadā (euro uz vienu iedzīvotāju[[3]](#footnote-4))

2023. gadā lielākā daļa – 84,2% no pašvaldību pamatbudžeta izdevumiem – tiek tērēti uzturēšanas izdevumiem. Salīdzinot ar 2022. gadu, uzturēšanas izdevumi būtiski pieauguši – par 431,5 milj. *euro* jeb 16,4 % un kopā tie sastāda 3 059,9 milj. *euro*.

No tiem būtiski palielinājušies izdevumi atlīdzībai, tajā skaitā atalgojumam un darba devēja valsts sociālās apdrošināšanas obligātajām iemaksām, pabalstiem un kompensācijām – par 234,7 milj. *euro* jeb 16,4%, kas saistīts ar minimālās algas palielinājumu un ar papildu finansējumu darba samaksas izlīdzināšanai pašvaldībās strādājošajiem ar vidējo atalgojumu valstī, atbilstoši Valsts un pašvaldību institūciju amatpersonu un darbinieku atlīdzības likumā noteiktajam. Kā arī ar atalgojuma izmaiņām pedagogiem un Ukrainas civiliedzīvotāju izglītības nodrošināšanai.

Lielākais atlīdzības izdevumu palielinājums ir Rīgas valstspilsētas pašvaldībai – par 59,9 milj. *euro* jeb 15,6%, Daugavpils valstspilsētas pašvaldībai – par 11,9 milj. *euro* jeb 20,5% un Jelgavas valstspilsētas pašvaldībai – par 8,6 milj. *euro* jeb 20,9%.

Pašvaldību budžetā cenu kāpuma ietekmē izdevumi precēm un pakalpojumiem turpina pieaugt un, salīdzinot ar iepriekšējo pārskata gadu, palielinājušies par 111,5 milj. *euro* jeb 15,5% un sastāda 830,9 milj. *euro*. Tajā skaitā, pašvaldībās vairāk tērēts par sakaru pakalpojumiem, komunālajiem pakalpojumiem, tostarp siltumenerģiju, ūdensapgādi un kanalizāciju, par atkritumu savākšanu, izvešanu no apdzīvotām vietām un teritorijām ārpus apdzīvotām vietām un atkritumu utilizāciju, kurināmo, ēdināšanu pašvaldību iestādēs kā arī par nekustamo īpašumu un autoceļu uzturēšanu. Augstās energoresursu cenas ievērojami palielināja izdevumus apkures sezonā. Izdevumi par siltumenerģiju veido 75,9 milj. *euro*, kas salīdzinot ar 2022. gadu ir palielinājušies par 22,8 milj. *euro* jeb 42,9%. Vislielākais izdevumu pieaugums par siltumenerģiju ir Rīgas valstspilsētas pašvaldībai – par 8,2 mijj. *euro* jeb 50,2%, Ogres novada pašvaldībai par 1,2 milj. *euro* jeb 56,7%, Valmieras novada pašvaldībai par 1,1 milj. *euro* jeb 53, 0% un Rēzeknes valstspilsētas pašvaldībai par 1,1 milj. *euro* jeb 105,2%, kas ir vislielākais procentuālais piegums valstī.

Pašvaldību izdevumu pieaugumu ietekmē arī Eiropas Centrālās bankas īstenotā monetārā politika inflācijas ierobežošanai, kā rezultātā 2022. gadā tika veikta procentu likmju vairākkārtēja paaugstināšana, kas būtiski ir palielinājusi pašvaldību uzņemto saistību apmēru un attiecīgi pašvaldības kārtējā gada izdevumus arī 2023. gadā. Procentu izdevumi pieauguši par 31,4 milj. *euro* jeb 77,8%, tajā skaitā, budžeta iestāžu procentu maksājumi Valsts kasei, izņemot valsts sociālās apdrošināšanas speciālo budžetu par 33,3 milj. *euro* jeb 683,0% un sastāda 38,2 milj. *euro*.

Būtiski palielinājušies izdevumi subsīdijām, dotācijām un sociālajiem pabalstiem – par 52,2 milj. *euro* jeb 12,2% un sastāda 481,0 milj. *euro*. No tiem subsīdijas komersantiem sabiedriskā transporta pakalpojumu nodrošināšanai (par pasažieru regulārajiem pārvadājumiem) palielinājušies par 17,2 milj. *euro* jeb 11,0% un sastāda 173,3 milj. *euro*. Vislielākais izdevumu pieaugums:

* Rīgas valstspilsētas pašvaldībai – par 14,5 milj. *euro* jeb 11,0%, kas skaidrojums ar SIA "Rīgas satiksme" sabiedriskā transporta pakalpojumu nodrošināšanu. Šajā gadā kopējā dotācija SIA “Rīga satiksme” no Rīgas valstspilsētas pašvaldības budžeta (ietverot valsts budžeta dotāciju) bija 146,6 miljoni *euro*;
* Liepājas valstspilsētas pašvaldībai – par 1,7 milj. *euro* jeb 21,4%, kas skaidrojams ar inflācijas aprēķinu pārvadātājiem apmaksu par 2022. gadu un sastāda 9,6 milj. *euro;*
* Daugavpils valstspilsētas pašvaldībai – par 1,6 mijl. *euro* jeb 22,0%, kas skaidrojams ar kompensāciju zaudējumu segšanai sabiedriskā transporta pakalpojumu sniedzējiem par pārvadājumiem autobusos un tramvajos un sastāda 9,0 milj. *euro*. Zaudējumu kompensācijas pieaugumu ietekmēja ar 2022. gada 1. jūniju sabiedriskā transporta pakalpojumu tarifa pieaugums.

Sociāla rakstura maksājumi un kompensācijas pārskata gadā, salīdzinot ar 2022. gadu, pieauguši par 21,8 milj. *euro* jeb 11% un sastāda 219,8 milj. *euro*. No tiem lielākais izdevumu palielinājums ir pašvaldību pirktajiem sociālajiem pakalpojumiem iedzīvotājiem, kas ietver samaksu par aprūpi mājās, par ilgstošas sociālās aprūpes un sociālās rehabilitācijas institūciju sniegtajiem pakalpojumiem un par pārējiem sociālajiem pakalpojumiem saskaņā ar pašvaldību saistošajiem noteikumiem – par 22,8 milj. *euro* jeb 33,5%.


Vislielākais sociāla rakstura maksājumu un kompensāciju izdevumu pieaugums:

* Rīgas valstspilsētas pašvaldībai – par 14,8 milj. *euro* palielinājies izmaksāto sociālo pabalstu apjoms un tas galvenokārt saistīts ar palīdzības sniegšanu Ukrainas civiliedzīvotājiem un mājokļa pabalsta apjoma pieaugumu;
* Dobeles novada pašvaldībai – par 2,8 milj. *euro* jeb 151,2%, kas skaidrojams ar 2023. gada 7. augusta vētras laikā nodarītajiem zaudējumiem iedzīvotājiem;
* Liepājas valstspilsētas pašvaldībai – par 1,4 milj. *euro* jeb 22,9%, saistīts ar to, ka pieaugusi samaksa par pārējiem sociālajiem pakalpojumiem saskaņā ar pašvaldību saistošajiem noteikumiem un projekta "Kurzeme visiem" ietvaros;

Izdevumu samazinājums ir pensijām un sociālajiem pabalstiem naudā – par 15,0 milj. *euro* jeb 17,4 %, tajā skaitā pašvaldību pabalsti naudā krīzes situācijā samazinājušies par 5,8 milj. *euro* jeb 64,0 %, garantētā minimālā ienākuma pabalsts naudā – par 7,8 milj. *euro* jeb 36 %, un pārējie pašvaldību budžeta veiktie maksājumi iedzīvotājiem naudā – par 11,6 milj. *euro* jeb 54,0%.

2023. gadā vidējie izdevumi pašvaldību pensijām un sociālajiem pabalstiem naudā uz vienu iedzīvotāju ir 37,9 *euro,* kas ir par 8,0 *euro* jeb 21,2 % mazāk kā 2022. gadā*.* Lielākie izdevumi sociālajiem pabalstiem ir tām pašām pašvaldībām, kam 2021. gadā un 2022. gadā: Ludzas novada pašvaldībai, kur uz vienu iedzīvotāju gadā izmaksāti 94,5 *euro*, Augšdaugavas novada pašvaldībai – 92,2 *euro* un Rēzeknes novada pašvaldībai – 83,2 *euro* (skatīt 20.6. attēlu).

Vismazākie izdevumi pašvaldību pensijām un sociālajiem pabalstiem naudā uz vienu iedzīvotāju ir Ādažu novada pašvaldībai – 11,4*euro*, Jūrmalas valstspilsētas pašvaldībai – 13,1 *euro* un Mārupes novada pašvaldībai – 14,0 *euro*.



*20.6. attēls. Pašvaldību izdevumi sociālajiem pabalstiem uz vienu iedzīvotāju 2023. gadā (euro uz vienu iedzīvotāju[[4]](#footnote-5))*

No 2023. gada 1. jūlija ir palielināti minimālo ienākumu sliekšņi un atbilstoši likumdošanai tie tiks pārskatīti katru gadu janvārī. Vienlaikus jāatzīmē, ka no valsts budžeta līdzekļiem tika segti pašvaldību faktiskie izdevumi, kas tām radušies, nodrošinot atbalstu Ukrainas civiliedzīvotājiem, kā arī nodrošinot atbalstu mājsaimniecībām apkures izdevumu kompensēšanai. Valsts līdz 2023. gada 30. jūnijam sedza arī pašvaldību izdevumus 50% apmērā no izmaksātā mājokļa pabalsta, savukārt no 2023. gada 1. jūlija valsts sedz pašvaldību izdevumus 30% apmērā no mājsaimniecībām izmaksātā garantētā minimālā ienākuma pabalsta un mājokļa pabalsta.

Kapitālie izdevumi pārskata periodā ir 574,4 milj. *euro*, kas, salīdzinot ar 2022. gadu, ir nedaudz pieauguši – par 15,2 milj. *euro* jeb 2,7 %. Kapitālo izdevumu nelielais pieaugums 2023. gadā saistāms ar ES fondu projektu plānošanas perioda 2014. –2020. gadam noslēgšanos un jaunā plānošanas perioda 2021. – 2027. gadam lēnu uzsākšanu, kurā esošo projektu realizācija sadārdzinājuma un izejmateriālu nepietiekamības rezultātā kavējas un jauni projekti netiek uzsākti.

Tajā skaitā palielinājušies izdevumi kapitālajam remontam un rekonstrukcijai – par 29,9 milj. *euro* jeb 12,6%. Vislielākais pieaugums ir Rīgas valstspilsētas pašvaldībai – par 45,3 milj. *euro* jeb 139,9 %, Jelgavas valstspilsētas pašvaldībai – par 12,3 milj. *euro* jeb 94,2%, Bauskas novada pašvaldībai – par 8,8 milj. *euro* jeb 85,9%. Pašvaldību atmaksa valsts budžetam par iepriekšējos gados saņemto, bet neizlietoto valsts budžeta kapitālo izdevumu transfertiem palielinājusies par 23,6 milj. *euro* jeb 47,2%, ko veido Rīgas valstspilsētas pašvaldības finansējuma atmaksa Valsts reģionālās attīstības aģentūrai par augstas gatavības investīciju projektu "Austrumu maģistrāles posma Ieriķu Vietalvas iela 2. kārtas izbūve".

Pārskata gadā pašvaldību pamatbudžetā izdevumi pārsniedz ieņēmumus un finansiālās bilances rezultāts ir deficīts 156,1 milj. *euro* vērtībā. Salīdzinot ar 2022. gadu, finansiālā bilance ir samazinājusies par 219,0 milj. *euro* jeb 348,0 %.

Finansiālais deficīts 2023. gadā pamatbudžetā ir veidojies 35 pašvaldībām, tas ir par 18 pašvaldībām vairāk kā 2022. gadā. Lielākais finansiālais deficīts ir Rīgas valstspilsētas pašvaldībai – 31,3 milj. *euro*, Jelgavas valstspilsētas pašvaldībai – 15,0 milj. *euro* un Ventspils valstspilsētas pašvaldībai –13,0 milj. *euro*. Pārskata gadā 5 pašvaldībās finansiālās bilances deficīts ir robežās no 31,3 milj. *euro* līdz 10,4 milj. *euro*, 22 pašvaldībās no 9,4 milj. *euro* līdz 1,1 milj. *euro* un 8 pašvaldībās no 14,7 tūkst. *euro* līdz 980,8 tūkst. *euro*.

2023. gadā pamatbudžeta finansiālās bilances pārpalikums (ieņēmumu pārsniegums pār izdevumiem) ir 8 pašvaldībām. Pārskata gadā pamatbudžetā finansiālais pārpalikums robežās no 65,7 tūkst. *euro* līdz 481,7 tūkst. *euro* ir 5 pašvaldībās, no 1,9 milj. *euro* līdz 4,3 milj. *euro* ir 3 pašvaldībās. Lielākais budžeta ieņēmumu pārsniegums pār izdevumiem ir Ādažu novada pašvaldībai – 4,3 milj. *euro*, Mārupes novada pašvaldībai 4,0 milj. *eur*o un Saldus novada pašvaldībai – 1,9 milj. *euro*.

Pašvaldību budžeta deficīta finansēšanai izmantoti aizņēmumi un naudas līdzekļu atlikumi. 2023. gadā naudas līdzekļu atlikumi bija 507,3 milj. *euro* jeb par 130,4 milj. *euro* mazāk kā 2022. gadā.

2023. gadā dažādu projektu īstenošanai pašvaldības pamatbudžetā ir saņēmušas aizņēmumus 234,6 milj. *euro* vērtībā, kas jau otro gadu pēc kārtas samazinās un ir par 14,5 milj. *euro* jeb 5,8 % mazāk kā 2022. gadā, un atmaksājušas aizņēmumus 193,6 milj. *euro* vērtībā. Vislielākais saņemto aizņēmumu apjoma palielinājums pārskata gadā salīdzinājumā ar 2022. gadu ir Rīgas valstspilsētas pašvaldībai – 24,9 milj. *euro* (jauni aizņēmumi pilsētas un sociālo pakalpojumu infrastruktūras, teritorijas labiekārtošanas uzlabošanai un atjaunošanas darbiem skolu tīkla optimizācijas ietvaros), Kuldīgas novada pašvaldībai – par 5,8 milj. *euro* (jauni aizņēmumi novada infrastruktūras un mācību un sporta vides uzlabošanai) un Liepājas valstspilsētas pašvaldībai – par 5,4 milj. *euro* (tramvaja līnijas un piegulošās teritorijas pārbūvei un citu investīciju projektu realizācijai).

# Konsolidētā pašvaldību ziedojumu un dāvinājumu budžeta izpilde

**Konsolidētie pašvaldību ziedojumu un dāvinājumu ieņēmumi** 2023. gadā ir 960,4 tūkst. *euro*, kas salīdzinājumā ar 2022. gadu ir palielinājušies par 172,4 tūkst. *euro* jeb 21,9 % (skatīt 20.3. tabulu).

Pašvaldību saņemtie ziedojumi un dāvinājumi –

**960 429** *euro*

*20.3. tabula* *Pašvaldību ziedojumu un dāvinājumu budžeta ieņēmumu izmaiņas 2023. gadā (euro)*

|  |  |  |  |  |  |
| --- | --- | --- | --- | --- | --- |
| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) |
| **pārskata periodā** | **iepriekšējā pārskata periodā** |
| A | **B** | **1** | **2** | **3** | **4** |
| I | **IEŅĒMUMI KOPĀ** | **960 429** | **788 043** | **172 386** | **21.9** |
| 5.0 | Transferti | 150 | 125 | 25 | 20.0 |
| 6.0. | Ziedojumi un dāvinājumi | 960 279 | 787 918 | 172 361 | 21.9 |
|  |  |  |  |  |  |

Konsolidētos ziedojumu un dāvinājumu budžeta ieņēmumus galvenokārt veido juridisko personu ziedojumi un dāvinājumi naudā 605,5 tūkst. *euro* vērtībā jeb 63,1 % no kopējiem ziedojumu un dāvinājumu ieņēmumiem.

Ziedojumu un dāvinājumu kopējo ieņēmumu izmaiņas atbilstoši noteiktajam būtiskuma līmenim nav būtiskas.

**Konsolidētie pašvaldību ziedojumu un dāvinājumu izdevumi** 2023. gadā ir 808,6 tūkst. *euro*, kas salīdzinājumā ar 2022. gadu ir samazinājušies par 11,4 tūkst. *euro* jeb 1,4 %. Izmaiņas atbilstoši noteiktajam būtiskuma līmenim nav būtiskas (skatīt 20.4. tabulu).

Pašvaldību izlietotie ziedojumi un dāvinājumi –

**808 609***euro*

Ziedojumu un dāvinājumu budžeta izdevumu struktūrā 53,9 % veido izdevumi izglītības funkcijas nodrošināšanai, kam izlietoti 435,7 tūkst. *euro*, kas salīdzinājumā ar 2022. gadu palielinājušies par 227,6 tūkst. *euro* jeb 53,9 %. Otru lielāko izdevumu daļu 28,2 % apjomā veido izdevumi atpūtas, kultūras un reliģijas funkciju nodrošināšanai, kam izlietoti 228,4 tūkst. *euro*.

*20.4. tabula* *Pašvaldību ziedojumu un dāvinājumu budžeta izdevumu izmaiņas 2023. gadā (euro)*

| Klasifi-kācijas kods | Posteņa nosaukums | Budžeta izpilde | | Palielinājums (+), samazinājums (–)  (1.– 2.) | Procentuālās izmaiņas  (3./2. x 100) |
| --- | --- | --- | --- | --- | --- |
| pārskata periodā | iepriekšējā pārskata periodā |
| A | B | 1 | 2 | 3 | 4 |
| I | **IZDEVUMI KOPĀ** | **808 609** | **820 045** | **-11 436** | **-1.4** |
| 1.0. | **Uzturēšanas izdevumi** | **488 536** | **342 680** | **145 856** | **42.6** |
| 1.1. | Kārtējie izdevumi | 453 926 | 317 295 | 136 631 | 43.1 |
| 1.3. | Subsīdijas,dotācijas un sociālie pabalsti | 33 199 | 22 416 | 10 783 | 48.1 |
| 1.4. | Kārtējie maksājumi Eiropas Savienības budžetā un starptautiskā sadarbība | 0 | 953 | -953 | -100.0 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 0 | 16 | -16 | -100.0 |
| 2.0. | **Kapitālie izdevumi** | **320 073** | **477 365** | **-157 292** | **-33.0** |
|  |  |  |  |  |  |

**Konsolidācija**

Konsolidēto pašvaldību budžetu izpildi veido no pašvaldību konsolidētajiem pārskatiem, kas iekļauj pašvaldību budžeta iestāžu un kopīgo iestāžu iesniegtos budžeta izpildes pārskatus.

Pārskatā konsolidēti ieņēmumi/izdevumi **205 290 212** *euro* vērtībā šādās budžeta izpildes pozīcijās:

Ieņēmumi/izdevumi

konsolidēti par

**205 290 212***euro*

* Pašvaldību pamatbudžeta un ziedojumu un dāvinājumu budžeta izpildes konsolidācija – **pašvaldību transferti** **citām pašvaldībām**:
  + izdevumu ekonomiskās kategorijas kods (turpmāk – EKK) 7210, ieņēmumu kods 19.2.0.0. – **30 788 922***euro* vērtībā;
  + pašvaldību iemaksas pašvaldību finanšu izlīdzināšanas fondā: izdevumu EKK 7260, ieņēmumu kods 18.6.4.0. – **174 500 911***euro* vērtībā.
* Pašvaldību budžetu izpildes konsolidācija:
* **pašvaldību uzturēšanas izdevumu transferti** **starp dažādiem budžeta veidiem**: izdevumu EKK 7220, ieņēmumu kods 19.1.0.0. – **379***euro* vērtībā.

1. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2023. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-2)
2. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2023. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-3)
3. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2023. gada sākuma dati ) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-4)
4. Šajā skaidrojumā aprēķinos lietots vidējais iedzīvotāju skaits teritorijā pārskata gada laikā (2023. gada sākuma dati) saskaņā ar Centrālās statistikas pārvaldes mājaslapā publicētiem datiem) [↑](#footnote-ref-5)