Skaidrojums par konsolidēto valsts budžeta izpildi

# Vispārīgie principi

Valsts pamatbudžeta un speciālā budžeta izpildes pārskats sagatavots atbilstoši likuma “Par valsts budžetu 2023. gadam un budžeta ietvaru 2023., 2024. un 2025. gadam” II. nodaļai “Valsts budžets 2023. gadam” (turpmāk – Likums) un atbilstoši Likumā par budžetu un finanšu vadību noteiktajam. Pārskatā uzrādīta valsts budžeta, no valsts budžeta daļēji finansētu atvasinātu publisku personu un budžeta nefinansētu iestāžu budžetu izpilde 2023. gadā (turpmāk – valsts budžets).

Pārskatu par valsts budžeta, no valsts budžeta daļēji finansētu atvasinātu publisku personu un budžeta nefinansētu iestāžu budžeta izpildi (turpmāk – pārskats) veido, apkopojot un konsolidējot ministriju un citu centrālo valsts iestāžu sagatavotos budžeta izpildes pārskatus. Pārskati sagatavoti atbilstoši naudas plūsmas principam un tajos apkopota informācija par 2023. gada ieņēmumiem, izdevumiem atbilstoši ekonomiskajām un funkcionālajām kategorijām un budžeta finansēšanu.

Pārskatos sniegtai informācijai par valsts pamatbudžetu, valsts speciālo budžetu, no valsts budžeta daļēji finansētu atvasinātu publisku personu budžetu un budžeta nefinansētu iestāžu pamatdarbības budžeta izpildi un ziedojumiem un dāvinājumiem noteikts būtiskuma līmenis **68 500 000***euro* un **10 %** – absolūta vai relatīva vērtība, ar kuru sākot pārskatos sniedz skaidrojumu par attiecīgā budžeta izpildes posteņa izmaiņām salīdzinājumā ar iepriekšējo periodu. Procentuālās izmaiņas skaidrotas, ja tās pārsniedz 10%.

# Valsts konsolidētais budžets

Valsts konsolidētā budžeta ieņēmumi 2023. gadā ir 13 306,8 milj. *euro* vērtībā, kas ir par 1 172,0 milj. *euro* jeb 9,7 % vairāk nekā 2022. gadā. Detalizēta informācija skatāma 2023. gada pārskata 6. tabulā “Konsolidētais valsts budžeta izpildes pārskats”. Kopējie ieņēmumi attiecībā pret gada plānu ar izmaiņām ir izpildīti par 102,3 %. Lielāko daļu 2023. gada valsts budžeta ieņēmumos veido nodokļu ieņēmumi 10 474,8 milj. *euro* vērtībā, kas ir par 857,0 milj. *euro* jeb 8,9 % vairāk nekā 2022. gadā. Nenodokļu ieņēmumi 2023. gadā ir 1 034,8 milj. *euro* vērtībā, kas ir par 272,1 milj. *euro* jeb 35,7 % vairāk nekā 2022. gadā. Maksas pakalpojumi un citi pašu ieņēmumi ir 323,6 milj. *euro* vērtībā, kas ir par 33,5 milj. *euro* jeb 11,5 % vairāk nekā 2022. gadā. Ārvalstu finanšu palīdzība saņemta 1 470,7 milj. *euro* vērtībā, kas ir par 9,8 milj. *euro* jeb 0,7 % vairāk nekā 2022. gadā. Transfertu ieņēmumi ir 1,9 milj. *euro* vērtībā, kas ir par 0,5 milj. *euro* jeb 19,6 % mazāk nekā 2022. gadā, saņemtie ziedojumi un dāvinājumi ir 0,9 milj. *euro* vērtībā, kas ir par 0,05 milj. *euro* jeb 6,8 % vairāk nekā 2022. gadā.

Valsts konsolidētā budžeta ieņēmumi –

**13 306 762 752** *euro*

Valsts konsolidētā budžeta izdevumi 2023. gadā ir 14 480,8 milj. *euro* vērtībā, kas ir par 859,3 milj. *euro* jeb 6,3 % vairāk nekā 2022. gadā. Budžeta izpilde pret saimnieciskā gada plānu ar izmaiņām ir 95,4 %. Valsts konsolidētā budžeta izdevumu lielāko daļu atbilstoši ekonomiskajām kategorijām (turpmāk – EKK) veido uzturēšanas izdevumi 13 414,9 milj. *euro* vērtībā, kas ir par 672,0 milj. *euro* jeb 5,3 % vairāk nekā 2022. gadā. Kapitālie izdevumi ir 1 065,9 milj. *euro* vērtībā, kas ir par 187,3 milj. *euro* jeb 21,3 % vairāk nekā 2022. gadā.

Valsts konsolidētā budžeta izdevumi –

**14 480 806 468** *euro*

Valsts konsolidētā budžeta finansiālās bilances rezultāts pārskata gadā pēc naudas plūsmas principa ir deficīts 1 174,0 milj. *euro* vērtībā jeb 2,9 % apjomā no iekšzemes kopprodukta, salīdzinoši 2022. gadā valsts konsolidētā budžeta finansiālā bilance bija ar deficītu 1 486,8 milj. *euro* (skatīt 6.1. attēlu).

6.1. attēls. Valsts konsolidētā budžeta ieņēmumi, izdevumi un finansiālā bilance 2022. gadā un 2023. gadā (milj. euro)

Būtiskākie budžeta izdevumi atbilstoši funkcionālajām kategorijām (turpmāk – funkcijas) 2023. gadā veikti sociālās aizsardzības jomā, kas veido 4 831,9 milj. *euro* vērtībā jeb 33,4 % no valsts konsolidētajiem izdevumiem, ekonomiskajai darbībai – 2 300,0 milj. *euro* vērtībā jeb 15,9 % no valsts konsolidētajiem izdevumiem, un vispārējās valdības dienestiem­ – 1 776,2 milj. *euro* vērtībā jeb 12,3 % no valsts konsolidētajiem izdevumiem (skatīt 6.2. attēlu).

6.2. attēls. Valsts konsolidētā budžeta izdevumu pa funkcionālajām kategorijām 2022. gadā un 2023. gadā

Valsts parāds 2023. gada 31. decembrī ir 17 650,3 milj. *euro*, tas nepārsniedz Likumā noteikto maksimālo valsts parādu 2023. gada beigās 19 200,0 milj. *euro* nominālvērtībā. 2023. gada beigās valsts parāda struktūrā lielāko daļu veidoja Latvijas valdības starptautiskajos finanšu tirgos emitētās eiroobligācijas 14 602,2 milj. *euro*, Valsts iekšējā aizņēmuma ilgtermiņa obligācijas 476,8 milj. *euro,* SURE aizņēmums no Eiropas Komisijas (EC) 472,0 milj. *euro*, ES fondu līdzfinansējums 425,0 milj. *euro,* aizņēmums no Eiropas Komisijas 200,0 milj. *euro*, Kohēzijas un struktūrfondu līdzfinansējums 28,4 milj. *euro*, saistību pārņemšana veselības aprūpei 12,8 milj. *euro,* aizņēmums no Eiropas Padomes attīstības bankas 2,5 milj. *euro,* ministriju, citu centrālo valsts iestāžu un atvasināto publisko personu aizņēmumi 44,7 milj. *euro* un noguldījumi (saistības) 1 385,9 milj *euro.*

Valsts kā galvotāja 2023. gadā veikusi maksājumus aizņēmēja (studentu) vietā 0,024 milj. *euro*. Likumā pieļaujamā robeža uz valsts budžetu attiecināmo valsts vārdā sniegto galvojumu parāda saistību segšanai ir 0,237 milj. *euro*. Atgūtā summa no iepriekšējos periodos samaksātajiem līdzekļiem aizņēmēja vietā ir 0,2 milj. *euro*.

Likumā noteiktais aizdevumu kopējais palielinājums, atskaitot aizdevumus pašvaldībām no valsts budžeta, ir 156,3 milj. *euro*. Valsts budžeta izsniegtie aizdevumi un izsniegto aizdevumu saņemtā atmaksa (neto vērtība) 2023. gadā ir 50,3 milj. *euro,* kas salīdzinājumā ar 2022. gadu palielinājās par 2,8 milj. *euro* jeb 5,9 %. Izpilde pret Likumā noteikto gada plānu ir 32,2 %. Valsts budžeta izsniegto aizdevumu izpilde 85,9 milj. *euro* vērtībā, kas attiecībā pret Likumā noteikto gada plānu ir 46,5 %, bet valsts budžeta izsniegto aizdevumu saņemtās atmaksas pārskata gadā ir 35,7 milj. *euro* vērtībā, kas attiecībā pret Likumā noteikto gada plānu ir 125,2 %.

# Konsolidētā valsts budžeta ieņēmumi

Valsts pamatbudžeta ieņēmumos 2023. gadā lielāko daļu veido **nodokļu ieņēmumi** *–* 6 591,1 milj. *euro* vērtībā jeb 72,2 % no kopējās ieņēmumu summas. Detalizēta informācija par valsts budžeta ieņēmumiem skatāma 2023. gada pārskata 8. tabula “Likuma par valsts budžetu 2. pielikuma “Valsts budžeta ieņēmumi” izpilde” sadaļā “I Valsts pamatbudžeta ieņēmumi 2023. gadā”.

Pievienotās vērtības nodokļa ieņēmumi –

**3 879 514 725** *euro*

42,5 % no ieņēmumiem

Lielākos nodokļu ieņēmumus valsts budžetā veido pievienotās vērtības nodoklis (turpmāk – PVN) 3 879,5 milj. *euro* vērtībā. Šī nodokļa ieņēmumu izpilde salīdzinājumā ar Likumā noteikto gada plānu ar izmaiņām ir 102,3 % un salīdzinājumā ar 2022. gadu PVN ieņēmumi ir palielinājušies par 320,8 milj. *euro* jeb 9,0 % (skatīt 6.3. attēlu).

*6.3. attēls. Nodokļu ieņēmumi 2022. gadā un 2023. gadā (milj. euro)*

PVN ieņēmumu palielinājumu pārskata gadā, galvenokārt ietekmēja uzņēmumu apgrozījumu pieaugums, ģeopolitiskā situācija (Krievijas izraisītais karš Ukrainā un Izraēlas karš pret teroristu grupējumu “Hamās” Gazas joslā), kā arī pasaules naftas cenas pieaugums saistībā ar Saūda Arābijas un Krievijas naftas ieguves samazinājumu palielināja inflāciju, kuras rezultātā pieauga preču un pakalpojumu cenas, kā arī uzlabota nodokļu administrācijas efektivitāte cīņā pret ēnu ekonomiku, kas palielināja nodokļa ieņēmumus.

Ietekmi radīja arī normatīvo aktu izmaiņas:

* PVN 0 % procentu likmes atcelšana Covid-19 vakcīnām un Covid-19 *in vitro* diagnostikas medicīnisko ierīču piegādēm;
* priekšnodokļa atskaitīšanas ierobežojuma atcelšana izmaksām, kas saistītas ar reprezentatīvā auto uzturēšanu;
* izglītības pakalpojumu, tai skaitā pakalpojumu, kas cieši saistīti ar sportu, neaplikšana ar PVN;
* palielināts iekšzemes PVN maksātāja slieksnis, kas ir tiesīgi nereģistrēties Valsts ieņēmumu dienestā, ja tā veikto ar PVN apliekamo preču piegāžu un sniegto pakalpojumu kopējā vērtība iepriekšējo 12 mēnešu laikā nav pārsniegusi 50 000 *euro.*

Akcīzes nodokļa kopējie ieņēmumi2023. gadā ir 1 154,8 milj. *euro* vērtībā, kas salīdzinājumā ar 2022. gadu palielinājušies par 23,7 milj. *euro* jeb 2,1 %. Savukārt, šī nodokļa gada plāna izpilde ir 97,2 %.

Akcīzes nodokļa ieņēmumu palielinājumu galvenokārt ietekmēja ekonomiskās aktivitātes palielināšanās un straujš cenu pieaugums gan dīzeļdegvielai, gan benzīnam saistībā ar naftas eksportētājvalstu organizācijas (OPEC+) valstu noteikto naftas ieguves ierobežojumu, kā rezultātā pieauga ieņēmumi atsevišķiem naftas produktiem, galvenokārt, dīzeļdegvielai un benzīnam, kā arī palielinājās preču cena alkoholiskiem dzērieniem, cigaretēm un pārējām akcīzes precēm. Ietekmi radīja arī normatīvo aktu izmaiņas:

* palielinājās akcīzes nodokļa likmes tabakas izstrādājumiem, elektroniskajās smēķēšanas ierīcēm, kurās izmantojams šķidrums, elektroniskajās smēķēšanas ierīcēs izmantojamā šķidruma sagatavošanas sastāvdaļām un tabakas aizstājējproduktiem;
* palielinājās akcīzes nodokļa likme alkoholiskajiem dzērieniem: vīniem, raudzētajiem dzērieniem, starpproduktiem, alum un pārējiem alkoholiskajiem dzērieniem.

Iedzīvotāju ienākuma nodokļa (turpmāk – IIN) ieņēmumi valsts pamatbudžetā 2023. gadā ir 625,0 milj. *euro* vērtībā, kas salīdzinājumā ar 2022. gadu ir par 60,4 milj. *euro* jeb par 10,7 % vairāk. IIN gada plāna izpilde ir 106,0 %.

IIN ieņēmumu palielinājumu 2023. gadā galvenokārt ietekmēja strādājošo mēneša vidējā bruto darba samaksa. Latvijā 2023. gadā ir nodarbināti 884,2 tūkstoši jeb 64,2% iedzīvotāju vecumā no 15 līdz 74 gadiem, liecina Centrālās statistikas pārvaldes dati, un, salīdzinot ar 2022. gadu, nodarbinātības līmenis pieauga par 0,3 procentpunktiem, bet nodarbināto skaits samazinājies par 2,0 tūkstošiem. Lielākais nodarbināto skaita samazinājums ir vairumtirdzniecības un mazumtirdzniecības, automobiļu un motociklu remonta nozarē, valsts pārvaldes un aizsardzības, obligātās sociālās apdrošināšanas jomā, kā arī apstrādes rūpniecībā.

Ietekmi radīja arī normatīvo aktu izmaiņas:

* IIN maksātājiem – saimnieciskās darbības veicējiem turpmāk nebūs jāveic IIN avansa maksājumi, un tas ļaus maksimāli efektīvi izmantot to rīcībā esošos finanšu resursus, ieguldot savā saimnieciskajā darbībā, bet IIN būs jāmaksā pēc gada ienākumu deklarācijas iesniegšanas;
* noteiktais IIN režīms autoratlīdzības ienākuma saņēmējiem, par kuriem IIN maksā ienākuma izmaksātājs, dod tiesības nereģistrēties kā saimnieciskās darbības veicējiem.

Uzņēmumu ienākuma nodokļa (turpmāk – UIN) ieņēmumi valsts budžetā 2023. gadā ir 544,8 milj. *euro* vērtībā, kas salīdzinājumā ar 2022. gadu palielinājās par 166,0 milj. *euro* jeb 43,8 %. UIN gada plāna izpilde ir 135,5 %.

UIN ieņēmumu palielinājumu ietekmēja nodokļa apmēra par peļņas sadali pieaugums, kā arī nodokli netieši ietekmēja lēmumi saistībā ar valsts kapitālsabiedrību dividendēs izmaksājamās daļas palielināšanu un normatīvā akta izmaiņas – attiecībā uz saimnieciskās darbības izdevumu ierobežojumiem reprezentatīvajiem automobiļiem, kurā izdevumi par reprezentatīvā automobiļa ekspluatāciju un degvielu 60 mēnešu periodā no tā iegādes uzskatāmi ar saimniecisko darbību nesaistīti, un par šādiem izdevumiem ir jāmaksā UIN.

Transportlīdzekļa ekspluatācijas nodokļa ieņēmumi 2023. gadā ir 102,5 milj. *euro* vērtībā, kas salīdzinājumā ar 2022. gadu palielinājās par 1,1 milj. *euro* jeb 1,1 %, un gada plāna izpilde ir 100,5 %.

Transportlīdzekļa ekspluatācijas nodokļa ieņēmumu palielinājumu galvenokārt ietekmēja pamatpārbaudi (valsts tehnisko apskati) veikušo transportlīdzekļu skaita pieaugums un normatīvā akta izmaiņas – attiecībā uz uzņēmumu vieglo transportlīdzekli, kurš pirmo reizi reģistrēts pēc 2009. gada 1. janvāra, nodoklis tiks piemērots par motora maksimālo jaudu.

Sociālās apdrošināšanas iemaksas –

**4 023 525 794** *euro*

**Valsts sociālās apdrošināšanas iemaksas** 2023. gadā ir 4 023,5 milj. *euro* vērtībā, kas salīdzinājumā ar 2022. gadu palielinājās par 357,0 milj. *euro* jeb 9,7 %, un gada plāna izpilde ir 100,6 %.

2023. gadā valsts speciālā budžeta ieņēmumos VSAI ieņēmumi ir 3 883,6 milj. *euro* vērtībā, kas salīdzinājumā ar 2022. gadu ir par 344,1 milj. *euro* jeb 9,7 % vairāk. VSAI gada plāna izpilde ir 100,7 %. Detalizēta informācija par valsts budžeta ieņēmumiem skatāma 2023. gada pārskata 8. tabula “Likuma par valsts budžetu 2. pielikuma “Valsts budžeta ieņēmumi” izpilde” sadaļā “III Valsts speciālā budžeta ieņēmumi”.

VSAI palielinājumu galvenokārt ietekmēja mēneša vidējās bruto darba samaksas pieaugums, kas 2023. gadā vidēji ir 1537 *euro* mēnesī, kas palielināja darba samaksas fonda pieaugumu. No 2023. gada valstī noteikts minimālās algas pieaugums no 500 *euro* līdz 620 *euro* jeb par 24,0 % par pilnas slodzes darbu.

2023. gadā mēneša vidējā bruto darba samaksa sabiedriskajā sektorā (1 553 *euro*) ir par 20 *euro* lielāka nekā privātajā sektorā (1 533 *euro*), un tā pieauga attiecīgi par 13,1 % un 11,5 %. Vispārējās valdības sektorā, kurā ietilpst valsts un pašvaldību iestādes, kā arī valsts un pašvaldību kontrolētas un finansētas kapitālsabiedrības, vidējā darba samaksa pieauga līdz 1 502 *euro* jeb par 12,2 %.

Gada laikā vidējā darba samaksa visstraujāk pieauga lauksaimniecības, mežsaimniecības un zivsaimniecības nozarē – par 18,2 %, enerģētikas nozarē – par 17,5 %, transporta un uzglabāšanas nozarē – par 15,5 %, valsts pārvaldē un aizsardzībā – par 15,0 %, izglītībā – par 14,8 %, kā arī ieguves rūpniecībā un karjeru izstrādē – par 14,3 %, liecina Centrālās statistikas pārvaldes dati.

Ietekmi radīja arī normatīvo aktu izmaiņas – personām, kuras saņem vecāku pabalstu, attiecībā uz minimālo obligāto iemaksu veikšanu un pārrēķinu veikšanas termiņiem.

2023. gadā **nenodokļu ieņēmumi** 2023. gadā ir 1 034,8 milj. euro vērtībā, kas salīdzinājumā ar 2022. gadu palielinājās par 272,1 milj. *euro* jeb 35,7 %, un gada plāna izpilde ir 127,2 %.

Valsts pamatbudžetā nenodokļu ieņēmumi ir 955,6 milj. *euro* vērtībā, kas salīdzinājumā ar 2022. gadu ir par 286,8 milj. *euro* jeb 42,9 % vairāk. 2023. gadā valsts pamatbudžeta nenodokļu ieņēmumi salīdzinājumā ar Likumā plānoto ir iekasēti 128,0 % apmērā.

Lielākos valsts pamatbudžeta nenodokļu ieņēmumus 2023. gadā veidoja:

* ieņēmumi no uzņēmējdarbības un īpašuma – palielinājums 238,5 milj. *euro* vērtībā, kuru galvenokārt ietekmēja:
  + ieņēmumi no dividendēm (ieņēmumi no valsts (pašvaldību) kapitāla izmantošanas) 359,3 milj. *euro* vērtībā. Lielākos maksājumus par valsts kapitāla izmantošanu veica VAS “Latvijas valsts meži” 162,5 milj. *euro*, AS “Latvenergo” 152,5 milj. *euro*, SIA “TET” 12,3 milj. *euro,* AS “Augstsprieguma tīkls” 7,0 milj. *euro*, un VAS “Latvijas Loto” 8,5 milj. *euro*;
  + ieņēmumi no Latvijai piešķirto emisijas kvotu izsolīšanas un darījumiem ar gada emisijas vienībām un Latvijai piešķirtajām emisijas kvotām 90,7 milj. *euro* vērtībā;
  + procentu ieņēmumi par depozītiem, kontu atlikumiem, valsts parāda vērtspapīriem un atlikto maksājumu 72,6 milj. *euro* vērtībā.
* valsts nodevas un kancelejas nodevas – palielinājums 48,7 milj. *euro* vērtībā, kuru galvenokārt ietekmēja:
  + valsts nodevas par valsts sniegto nodrošinājumu un juridiskajiem un citiem pakalpojumiem 89,1 milj. *euro,* no tāmbūtiskākie maksājumi veikti par nodevu par īpašuma tiesību un ķīlas tiesību nostiprināšanu zemesgrāmatā, kas iekasēta no fiziskām personām, izņemot mantojumus un dāvinājumus 21,3 milj. *euro*, par nodevu par īpašuma tiesību un ķīlas tiesību nostiprināšanu zemesgrāmatā, kas iekasēta no juridiskām personām, izņemot mantojumus un dāvinājumus 18,3 milj. *euro*, par nodevu par darbību veikšanu tiesu iestādēs10,3 milj. *euro*;
  + valsts nodeva par naftas produktu drošības rezervju uzturēšanu 68,7 milj. *euro*;
  + speciāliem mērķiem paredzētās valsts nodevas 114,8 milj. *euro* vērtībā, no kurām būtiskākie nodevu maksājumi veikti: valsts nodevai par naftas produktu drošības rezervju uzturēšanu 68,7 milj. *euro*, autoceļu lietošanas nodevai 30,9 milj. *euro*;
* pārējie nenodokļu ieņēmumi – palielinājums 5,9 milj. *euro* vērtībā, kuru galvenokārt ietekmēja:
  + ieņēmumi no konfiscēto noziedzīgi iegūto līdzekļu un papildsoda – mantas konfiskācija – realizācijas 50,9 milj. *euro*;
  + ieņēmumi no budžeta iestādēm atmaksātiem pārējiem debitoru parādiem 39,2 milj. *euro;*
  + ieņēmumi no zaudējumu atlīdzības par meža resursiem nodarītiem kaitējumiem 1,3 milj. *euro*.

Valsts nodevu administrācijas saskaņā ar Ministru kabineta 2018. gada 7. augusta noteikumiem Nr.453 “Valsts nodevu uzskaites noteikumi” (turpmāk – MK noteikumi Nr.453) sagatavojušas un iesniegušas pārskatu par 2023. gadu. Valsts nodevas kopumā iekasē 46 valsts nodevu administrācijas. Atbilstoši MK noteikumiem Nr.453 valsts nodevu administrācijas veic valsts nodevu uzskaiti par visām tās administrētajām valsts nodevām, nodrošinot informācijas uzrādīšanu valsts nodevu uzskaites pārskatā.

Saskaņā ar nodevu administrāciju sniegto informāciju par 2023. gadu samaksai aprēķinātā valsts nodevu summa ir 198,4 milj. *euro*, faktiski saņemtā summa ir 199,4 milj. *euro* un atmaksāta summa 2,4 milj. *euro* no pārskata gada un iepriekšējos pārskata gados iekasētajiem valsts nodevu ieņēmumiem. Būtiskākās faktiski saņemtās valsts nodevu summas valsts budžetā iekasējušas – Būvniecības valsts kontroles birojs 72,9 milj. *euro,*  Tiesu administrācija 54,2 milj. *euro* un VSIA “Latvijas valsts ceļi” 31,5 milj. *euro.* Būtiskākie valsts nodevu objekti ir:

* īpašuma tiesību un ķīlas tiesību nostiprināšana zemesgrāmatā (kods 9.1.7.4., 9.1.7.5., 9.1.7.6.) – uzrādīta samaksai aprēķinātā valsts nodevas summa 42,0 milj. *euro,* faktiski saņemtā summa 42,9 milj. *euro*, atmaksātā summa 0,3 milj. *euro,* saskaņā ar Tiesu administrācijas sniegto informāciju turpinās darbs pie valsts nodevu uzskaites sistēmas pilveides, lai varētu uzskaitīt sniegto pakalpojumu skaitu;
* par autoceļu lietošanu (kods 9.3.9.2.) – uzrādīta samaksai aprēķinātā valsts nodevas summa 30,9 milj. *euro*, faktiski saņemtā summa 30,9 milj. *euro,* atmaksātā summa 0,09 milj. *euro.* Kopējais sniegto pakalpojumu skaits šai nodevai ir 1 625 815 pakalpojumi;
* Enerģētikas likumā noteikto drošības rezervju uzturēšana (kods 9.3.8.0.) – uzrādīta samaksai aprēķinātā valsts nodevas summa 68,7 milj. *euro*, faktiski saņemtā summa 68,7 milj. *euro,* atmaksāta summa 0,009 milj. *euro*. Kopējais sniegtopakalpojumu skaits šai nodevai ir 2 047 pakalpojumi;
* par personas apliecību un pases izsniegšanu (kods 9.1.8.1., 9.1.8.2.) – uzrādīta samaksai aprēķinātā valsts nodevas summa 14,6 milj. *euro*, faktiski saņemtā summa 14,4 milj. *euro* par800 400sniegtajiem pakalpojumiem.

**Ārvalstu finanšu palīdzības** budžeta ieņēmumi ir 1 433,6 milj. *euro* vērtībā, kas salīdzinājumā ar 2022. gadu ir par 2,0 milj. *euro* jeb 0,1 % mazāk. 2023. gadā valsts pamatbudžeta ārvalstu finanšu palīdzības budžeta ieņēmumi salīdzinājumā ar Likumā plānoto ir saņemti 91,1 % apmērā. 2023. gadā ārvalstu finanšu palīdzības budžeta ieņēmumi samazinājušies par iepriekšējā pārskata periodā saņemto finansējumu no Eiropas Komisijas par noslēgto līgumu par Eiropas Atveseļošanas un noturības mehānismu. Detalizēta informācija skatāma 6.1. tabulā.

*6.1. tabula. Ārvalstu finanšu palīdzība budžetam ieņēmumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| 4.0 | Ārvalstu finanšu palīdzība | 1 433 594 153 | 1 435 576 013 | -1 981 860 | -0.1 |
| 20.3.0.0 | Ieņēmumi no Eiropas Savienības strukturālajiem un investīciju fondiem un Eiropas Savienības kopējās lauksaimniecības politikas īstenošanas instrumentiem | 1 156 864 308 | 1 096 401 039 | 60 463 269 | 5.5 |
| 20.6.0.0 | Pārējie ieņēmumi no Eiropas Savienības | 4 531 018 | 220 545 367 | -216 014 349 | -97.9 |
| 20.7.0.0 | Atmaksa valsts budžetā par neatbilstoši veiktajiem izdevumiem par Eiropas Savienības politiku instrumentu un pārējās ārvalstu finanšu palīdzības finansēto projektu (pasākumu) īstenošanu | 3 764 913 | 10 745 858 | -6 980 945 | -65.0 |
| 20.8.0.0 | Ieņēmumi no pārējām valstīm un institūcijām, kuras nav Eiropas Savienības dalībvalstis un Eiropas Savienības institūcijas | 12 820 170 | 7 107 516 | 5 712 654 | 80.4 |
|  |  |  |  |  |  |

# Valsts pamatbudžeta programmu un apakšprogrammu izpilde 2023. gadā

Ministrijas un citas centrālās valsts iestādes noteiktās apropriācijas ietvaros nodrošina valsts pamatbudžeta līdzekļu efektīvu un racionālu izlietojumu atbilstoši Likumam, lai nodrošinātu attiecīgo valsts funkciju izpildi. Detalizēta informācija skatāma 2023. gada pārskata 10. tabula “Likuma par valsts budžetu 4. pielikuma “Valsts pamatbudžeta ieņēmumi un izdevumi pa programmām un apakšprogrammām” izpilde”.

Valsts pamatbudžeta programmu ieņēmumi 2023. gadā ir 9 129,4 milj. *euro* vērtībā, kas salīdzinājumā ar 2022. gadu ir par 816,8 milj. *euro* jeb 9,8 % vairāk, savukārt izdevumi veidoja 10 570,2 milj. *euro*, kas salīdzinājumā ar 2022. gadu ir par 390,8 milj. *euro* jeb 3,8% vairāk. Valsts pamatbudžeta finansiālās bilances deficīts 2023. gadā ir 1 440,8 milj. *euro*, bet 2022. gadā finansiālās bilances deficīts bija 1 866,9 milj. *euro* apmērā. Finansiālās bilances deficīts salīdzinot ar iepriekšējo gadu ir samazinājies par 426,1 milj. *euro* (skatīt 6.2. un 6.3. tabulu).

Valsts pamatbudžeta programmu un apakšprogrammu ieņēmumu pieaugums valsts pamatbudžetā galvenokārt saistīts ar dotācijas piešķiršanu, lai segtu izdevumus, kas saistīti ar prioritāri izbūvējamajiem valsts robežas joslas posmiem uz valsts sauszemes robežas gar Latvijas Republikas un Baltkrievijas Republikas robežu, valsts drošības dienesta aktivitāšu stiprināšanai un valsts iekšējās drošības stiprināšanas pasākumu īstenošanai, kā arī Latvijas atbalsta maksājumiem Starptautiskajai Krimināltiesai, tai skaitā Starptautiskās Krimināltiesas Cietušo trasta fondam, lai veicinātu Starptautiskās Krimināltiesas uzsākto izmeklēšanu par iespējamajiem kara noziegumiem Ukrainas teritorijā. Dotācija paredzēta arī atbalsta pasākumiem pašvaldībām dažādu investīciju projektu īstenošanai un valsts atbalsta pasākumiem piegādātājiem energoresursu un siltumapgādes pakalpojumu maksas samazinājumam).

*6.2. tabula. Valsts pamatbudžeta ieņēmumu izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
|  | **IEŅĒMUMI KOPĀ** | **9 129 382 852** | **8 312 531 866** | **816 850 986** | **9.8** |
| I. | Resursi izdevumu segšanai | 10 717 070 715 | 10 335 928 429 | 381 142 286 | 3.7 |
| 3.0. | Maksas pakalpojumi un citi pašu ieņēmumi | 145 042 503 | 123 639 450 | 21 403 053 | 17.3 |
| 4.0. | Ārvalstu finanšu palīdzība | 255 640 532 | 100 776 233 | 154 864 299 | 153.7 |
| 5.0. | Transferti | 3 941 951 | 6 248 747 | -2 306 796 | -36.9 |
| 7.0. | Dotācija no vispārējiem ieņēmumiem | 10 312 445 729 | 10 105 263 999 | 207 181 730 | 2.0 |
|  |  |  |  |  |  |

2023. gadā valsts pamatbudžetā veikti 95,0 % no Likumā plānotās gada izdevumu kopsummas. Valsts pamatbudžeta programmas izdevumu izpildi pilnā apmērā apguvis 64. budžeta resors “Dotācija pašvaldībām” un 62. budžeta resors “Mērķdotācijas pašvaldībām”. Augsta valsts pamatbudžeta izdevumu izpilde ir Veselības ministrijai (99,6%), Aizsardzības ministrijai (99,4%) un Labklājības ministrijai (99,3%).

Zemākā valsts pamatbudžeta izdevumu izpilde ir Zemkopības ministrijai – izdevumi ir 84,5% no precizētā valsts pamatbudžeta izdevumu plāna, jo Eiropas Komisija apstiprinātais Latvijas Kopējās lauksaimniecības politikas stratēģiskais plāns 2023. – 2027. gadam būtiski mainīja līdzšinējo pieeju atbalsta sniegšanā. Latvijai tika izvirzīti augstāki mērķi attiecībā uz rīcību vides un klimata jomā, salīdzinot ar iepriekšējo plānošanas periodu. Līdz ar jaunu pasākumu ieviešanu un prasību izmaiņām, atbalsta iesniegumu administrēšana kļuva sarežģītāka un aizņēma ilgāku laiku, kā rezultātā daļai atbalsta saņēmēju gala maksājumus nevarēja veikt 2023. gada decembrī.

Radio un televīzijas regulatoram izdevumi ir 83,0% no precizētā valsts pamatbudžeta izdevumu plāna, kas galvenokārt saistīts ar mazāku nekā plānots piešķirtā finansējuma izlietojumu precēm un pakalpojumiem.

Klimata un enerģētikas ministrijai izdevumi ir 82,4% no precizētā valsts pamatbudžeta izdevumu plāna, kas galvenokārt skaidrojams ar mazāku nekā plānots piešķirtā finansējuma izlietojumu precēm un pakalpojumiem, jo 2023. gadā aizkavējās vairāku pētījumu īstenošana enerģētikas jomā.

*6.3. tabula. Pamatbudžeta izdevumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II**. | **IZDEVUMI** | **10 570 252 044** | **10 179 402 710** | **390 849 334** | **3.8** |
| **1.0.** | **Uzturēšanas izdevumi** | **9 556 349 216** | **9 320 603 187** | **235 746 029** | **2.5** |
| 1.1. | Kārtējie izdevumi | 2 936 082 174 | 2 842 237 929 | 93 844 245 | 3.3 |
| 1.2. | Procentu izdevumi | 195 801 581 | 164 827 789 | 30 973 792 | 18.8 |
| 1.3. | Subsīdijas, dotācijas un sociālie pabalsti | 4 398 977 246 | 4 341 910 937 | 57 066 309 | 1.3 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 2 025 488 215 | 1 971 626 532 | 53 861 683 | 2.7 |
| 1.4. | Kārtējie maksājumi Eiropas Savienības budžetā un starptautiskā sadarbība | 477 103 939 | 441 247 714 | 35 856 225 | 8.1 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 1 548 384 276 | 1 530 378 818 | 18 005 458 | 1.2 |
| **2.0.** | **Kapitālie izdevumi** | **1 013 902 828** | **858 799 523** | **155 103 305** | **18.1** |
| 2.1. | Pamatkapitāla veidošana | 843 564 043 | 661 810 092 | 181 753 951 | 27.5 |
| 2.2. | Kapitālo izdevumu transferti | 170 338 785 | 196 989 431 | -26 650 646 | -13.5 |
|  |  |  |  |  |  |

Būtiskas izmaiņas izdevumu pozīcijās galvenokārt veidojas (skatīt 6.3. tabulu):

postenim “Kārtējie izdevumi” – pārskata perioda izdevumi ir 2 936,1 milj. *euro*vērtībā, kas, salīdzinot ar 2022. gadu, palielinājās par 93,8 milj. *euro* jeb 3,3 %. Būtiskākās šī posteņa izmaiņas ir Aizsardzības ministrijai 286,1 milj. *euro*, Iekšlietu ministrijai 63,9 milj. *euro,* Finanšu ministrijai 24,6 milj. *euro,* bet samazinājums Ekonomikas ministrijai (361,0) milj. *euro*. Izdevumu pieaugumu galvenokārt ietekmēja:

* Iekšlietu ministrijai atlīdzības pieaugums amatpersonām ar speciālajām dienesta pakāpēm, kas nodrošina valsts iekšējās drošības stiprināšanas pasākumu īstenošanu, valsts drošības dienesta aktivitāšu īstenošanu un pasākuma “Eiropas Savienības prasībām atbilstošu pasu, elektronisko identifikācijas karšu un uzturēšanās atļauju izsniegšana” īstenošanu.
* Aizsardzības ministrijai atlīdzības pieaugums Nacionālo bruņoto spēku (NBS) personālam saistībā ar izmaiņām normatīvajos aktos un papildus piemaksām dalībai starptautiskajās operācijās;
* Finanšu ministrijai atlīdzības pieaugums Valsts ieņēmumu dienestam kapacitātes stiprināšanai un motivējoša un konkurētspējīga atalgojuma nodrošināšanai;
* Ekonomikas ministrijai izdevumu samazinājums postenī “Preces un pakalpojumi” par iepriekšējā periodā veikto maksājumu AS “Latvenergo” par dabasgāzes energoapgādes drošuma rezervi, novēršot enerģētiskās krīzes iestāšanos 2022. gadā.

postenim “Subsīdijas, dotācijas un sociālie pabalsti” pārskata periodā veikti izdevumi 4399,0 milj. *euro* vērtībā, kas salīdzinājumā ar 2022. gadu ir par 57,1 milj. *euro* jeb 1,3 % vairāk. Kopumā šim postenim izmaiņas nav būtiskas, bet vērtējot detalizētāk, postenim “Sociāla rakstura maksājumi un kompensācijas” veikti izdevumi 633,5 milj. *euro* vērtībā, kas salīdzinājumā ar 2022. gadu ir par 112,7 milj. *euro* jeb 15,1 % mazāk. Būtiskākais samazinājums ir Labklājības ministrijai (103,6) milj. *euro*, kas galvenokārt saistīts ar papildu piešķirtā finansējuma iedzīvotājiem samazinājumu par energoresursu sadārdzināšanos, jo tirgus situācija 2023. gadā stabilizējās.

postenim “Pamatkapitāla veidošana” – pārskata periodā veikti izdevumi 843,6 milj. *euro* vērtībā, kas salīdzinājumā ar 2022. gadu ir par 181,7 milj. *euro* jeb 27,5 % vairāk. Būtiskākais pieaugums ir Finanšu ministrijai ministrijai 73,4 milj. *euro*, Aizsardzības ministrijai 53,7 milj. *euro* un Tieslietu ministrijai 27,2 milj. *euro*, bet samazinājums – Zemkopības ministrijai (11,8) milj. *euro*. Izmaiņas galvenokārt ietekmēja:

* Finanšu ministrijai veikti maksājumi VAS “Valsts nekustamie īpašumi” par īstenotajiem būvniecības projektiem un pasākumiem, būvniecības aktivitāšu īstenošanai projektā “Ekonomisko noziegumu novēršana un apkarošana robežšķērsošanas vietā “Terehova”” un integrētas risku informācijas sistēmas (IRIS) izstrādei projektā “Tiesībsargājošo iestāžu sadarbības veicināšana ekonomisko noziegumu novēršanā un apkarošanā Latvijā”.
* Aizsardzības ministrijas veiktie maksājumi par kuģu modernizāciju un pretkuģu raķešu sistēmas projekta uzsākšanu un NBS veiktie maksājumi līgumsaistību izpildei un infrastruktūras būvniecībai;
* Tieslietu ministrijas veiktie maksājumi par jaunā cietuma Liepājā būvniecību, par Norvēģijas finanšu instrumenta projekta realizāciju “Mācību centra infrastruktūras un apmācībai paredzēta ieslodzījuma vietas paraugkorpusa izveide Olaines cietuma teritorijā” un par videonovērošanas sistēmu komplektu iegādi ieslodzījuma vietās;
* Zemkopības ministrijai izdevumu samazinājums par iepriekšējā pārskata periodā veiktiem maksājumiem administratīvās ēkas Republikas laukumā 2, Rīgā darba vides apstākļu uzlabošanai, datortehnikas iegādei, infrastruktūras pilnveidošanai un elektrouzlādes tīkla izveidei, kā arī par Latvijas Biozinātņu un tehnoloģiju universitātei iepriekšējā pārskata periodā veiktiem maksājumiem dienesta viesnīcas pārbūves darbiem.

Valsts pamatbudžeta izdevumi atbilstoši funkcionālajām kategorijām

Pārskata gadā lielākie izdevumi veikti funkcijās: ekonomiskā darbība 2 339,8 milj. *euro* vērtībā jeb 22,1 % no kopējiem izdevumiem, vispārējie valdības dienesti – 1 772,4 milj. *euro* jeb16,8 %no kopējiem izdevumiem un aizsardzība – 1 192,8 milj. *euro* jeb 11,3 % no kopējiem izdevumiem.

2023. gadā valsts pamatbudžeta izdevumos atbilstoši funkcionālajām kategorijām, salīdzinot ar 2022. gadu, lielākās izmaiņas ir funkcijai – aizsardzība 323,8 milj. *euro* jeb 37,3 %, kas saistīts ar NBS noslēgto līgumsaistību izpildi, starptautiskās sadarbības līgumu izpildi un NBS spēju attīstības projektu realizāciju, kā arī papildu finansējuma piešķiršanu 200 milj. *euro* apmērā valsts drošības stiprināšanas pasākumiem.

Sabiedriskās kārtības un drošības funkcijai izdevumu pieaugums ir 185,5 milj. *euro* jeb 25,2%, kas saistīts ar papildu piešķirto finansējumu valsts robežas joslas izbūvei uz valsts sauszemes robežas gar Latvijas Republikas un Baltkrievijas Republikas un Latvijas Republikas un Krievijas Federācijas robežu, kā arī speciālo ugunsdzēsības un glābšanas transportlīdzekļu iegādi, jaunā cietuma Liepājā būvniecību, Valsts ugunsdzēsības un glābšanas dienesta depo – katastrofu pārvaldības centru būvniecību, un atlīdzības palielināšanu iekšlietu un tieslietu resorā nodarbinātajām amatpersonām ar speciālajām dienesta pakāpēm, kas nodrošina valsts iekšējās drošības stiprināšanas pasākumu īstenošanu.

Izdevumu pieaugums izglītības funkcijai ir 136,6 milj. *euro* jeb 14,2 %, kas saistīts ar papildu finansējuma piešķiršanu, lai nodrošinātu pedagogu zemākās mēnešalgas likmes palielinājumu, kā arī finansējuma piešķiršanu pedagogu darba samaksai, kuri nodrošinās atbalstu pārejai uz mācībām valsts valodā mazākumtautību skolēniem un Ukrainas civiliedzīvotāju, kuri reģistrēti Valsts izglītības informācijas sistēmā uz 2023. gada 1. septembri, izglītošanu.

Savukārt, izdevumu samazinājums ir funkcijai “Vides aizsardzība” (38,4) milj. *euro* jeb 27,4 %, lielākais izdevumu samazinājums par iepriekšējā pārskata periodā sniegto atbalstu Ukrainas civiliedzīvotājiem un mājsaimniecībām apkures izdevumu kompensēšanai saistībā ar straujo energoresursu cenu pieaugumu (skatīt 6.4. attēlu).

*6.4. attēls. Valsts pamatbudžeta izdevumi atbilstoši funkcionālajām kategorijām 2022. gadā un 2023. gadā (milj. euro)*

Papildus informāciju par valsts budžetu var iegūt Finanšu ministrijas mājas lapā: <https://www.fm.gov.lv/lv/interaktivie-budzeta-riki>, kur pieejamas divas sadaļas:

* interaktīvais budžets, kur ar interaktīviem budžeta rīkiem var iegūt informāciju par kopējiem valsts budžeta rādītājiem un valsts budžeta sadalījumu pa nozarēm;
* valsts budžeta strukturizētie skaidrojumi pa gadiem, sākot no 2017. gada līdz 2023. gadam. Kā piemēram, sadaļā 2023. gada valsts budžeta strukturētie paskaidrojumi iegūstama informācija par nozaru darbības mērķiem: plānotiem izdevumiem, politikas mērķiem un rezultatīviem rādītājiem, plānotās un faktiskās vērtības, programmu mērķi, galvenās aktivitātes. Tabulu veidā pieejama informācija par darbības rezultātiem un to rezultatīviem rādītājiem no 2021. līdz 2025. gadam, par finansiāliem rādītājiem no 2021. līdz 2025. gadam un izmaiņas izdevumos, salīdzinot 2023. gada plānu ar 2022. gada plānu.

Valsts pamatbudžeta izdevumi 2023. gadā ir 10 570,2 milj. *euro* vērtībā, tai skaitā izdevumi valsts pamatfunkciju nodrošināšanai ir 8 627,1 milj. *euro* vērtībā, kas salīdzinot ar 2022. gadu ir par 168,3 milj. *euro* jeb 1,9 % mazāk, un izdevumi Eiropas Savienības (ES) politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai 1 943,1 milj. *euro* vērtībā, kas salīdzinot ar 2022. gadu ir par 559,0 milj. *euro* jeb 40,4 % vairāk. Detalizēta informācija skatāma 2023. gada pārskata 9. tabula “Likuma par valsts budžetu 3. pielikuma “Valsts pamatbudžeta un valsts speciālā budžeta kopsavilkums” izpilde”.

# Valsts konsolidētais speciālais budžets

Valsts speciālais budžets ir valsts sociālajai apdrošināšanai paredzēta valsts budžeta daļa, valsts sociālās politikas veidošanai apdrošināšanas un valsts sociālo pabalstu jomā, kuru īsteno Labklājības ministrija. Valsts speciālais budžets īsteno piecas apakšprogrammas. Detalizēta informācija skatāma 2023. gada pārskata 11. tabula “Likuma par valsts budžetu 5. pielikuma “Valsts speciālā budžeta ieņēmumi un izdevumi pa programmām un apakšprogrammām” izpilde”.

Valsts speciālā budžeta ieņēmumi –

**4 239 679 040** *euro*

Speciālā budžeta ieņēmumi 2023. gadā ir 4 239,7 milj. *euro* vērtībā (skatīt 6.4. tabulu). 2023. gadā valsts speciālajā budžetā saņemti 101,0 % no Likumā plānotās gada ieņēmumu kopsummas.

*6.4. tabula. Speciālā budžeta ieņēmumu izmaiņas (euro)*

| **Klasifi-kācijas kods** | **Posteņa nosaukums** | | **Budžeta izpilde** | | **Palielinājums (+), samazinājums (–) (1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | | **1** | **2** | **3** | **4** |
| **I.** | **IEŅĒMUMI KOPĀ** | | **4 239 679 040** | **3 933 156 719** | **306 522 321** | **7.8** |
| 1.0. | Nodokļu ieņēmumi | | 3 883 632 908 | 3 539 526 147 | 344 106 761 | 9.7 |
| 2.0. | Nenodokļu ieņēmumi | | 83 668 933 | 100 970 861 | -17 301 928 | -17.1 |
| 3.0. | Maksas pakalpojumi un citi pašu ieņēmumi | | 71 078 | 931 | 70 147 | 7 534.6 |
| 5.0. | Transferti | | 272 306 121 | 292 658 780 | -20 352 659 | -7.0 |
|  | |  |  |  |  |  |

Speciālā budžeta ieņēmumos nav būtiskas izmaiņas salīdzinājumā ar iepriekšējo gadu, lielākie ieņēmumi pārskata gadā saņemti no valsts sociālās apdrošināšanas obligāto iemaksu sadales 4 684,2 milj. *euro* vērtībā, kas detalizētāk sadalās: iemaksas valsts pensiju apdrošināšanai ir 3 318,3 milj. *euro* vērtībā, iemaksas sociālajai apdrošināšanai bezdarba gadījumiem 210,3 milj. *euro* vērtībā, iemaksas sociālajai apdrošināšanai pret nelaimes gadījumiem darbā un arodslimībām – 99,8 milj. *euro* vērtībā un iemaksas invaliditātes, maternitātes, slimības un vecāku apdrošināšanai 1 055,8 milj. *euro* vērtībā.

Valsts speciālā budžeta izdevumi 2023. gadā sasniedza 3 988,3 milj. *euro* vērtību, bet salīdzinājumā ar plānu izlietoti 97,7 % apmērā (skatīt 6.5. tabulu). Izdevumu pieaugums saistīts ar pensiju indeksāciju 2023. gada oktobrī un attiecīgu pensiju un pabalstu atlīdzību saņēmēju skaita palielināšanos.

Valsts speciālā budžeta izdevumi –

**3 988 266 407** *euro*

Būtiskas izmaiņas veidojas postenim “Subsīdijas, dotācijas un sociālie pabalsti” – pārskata perioda izdevumi ir 3 956,2 milj. *euro*vērtībā, kas, salīdzinot ar 2022. gadu, palielinājās par 396,3 milj. *euro* jeb 11,1 %. Veikti maksājumi vecuma pensijas izmaksai, invaliditātes pensijas izmaksai, bezdarbnieku pabalstu izmaksai un sociāla rakstura pakalpojumiem un kompensācijām.

*6.5. tabula. Speciālā budžeta izdevumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **3 988 266 407** | **3 589 630 480** | **398 635 927** | **11.1** |
| **1.0.** | **Uzturēšanas izdevumi** | **3 986 444 435** | **3 587 602 369** | **398 842 066** | **11.1** |
| 1.1. | Kārtējie izdevumi | 27 487 758 | 23 344 674 | 4 143 084 | 17.7 |
| 1.3. | Subsīdijas, dotācijas un sociālie pabalsti | 3 956 182 435 | 3 559 921 222 | 396 261 213 | 11.1 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 2 774 242 | 4 336 473 | -1 562 231 | -36.0 |
| 1.4. | Kārtējie maksājumi Eiropas Savienības budžetā un starptautiskā sadarbība | 21 281 | 21 270 | 11 | 0.1 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 2 752 961 | 4 315 203 | -1 562 242 | -36.2 |
| **2.0.** | **Kapitālie izdevumi** | **1 821 972** | **2 028 111** | **-206 139** | **-10.2** |
| 2.1. | Pamatkapitāla veidošana | 1 821 972 | 2 028 111 | -206 139 | -10.2 |
|  |  |  |  |  |  |

Valsts sociālās apdrošināšanas speciālā budžeta izdevumu izmaiņas sadalījumā pa programmām:

* lielākā izdevumu daļa 2023. gadā veidojas programmā “Valsts pensiju speciālais budžets” 2 929,9 milj. *euro* jeb 68,9 % no kopējiem bruto izdevumiem (turpmāk – izdevumi), no šīs programmas realizēta pensiju indeksācija 2023. gada oktobrī, jo palielinājās vecuma pensijas apmērs, kā arī šajā programmā pieauga pabalsta saņēmēju skaits laulātā nāves gadījumā vidēji par 20,7 % un pieauga apbedīšanas pabalsta saņēmēju skaits vidēji par 16,5 %;
* programmā “Invaliditātes, maternitātes un slimības speciālais budžets” izdevumi ir 1 001,9 milj. *euro* jeb 23,6 % no izdevumiem, izmaiņas šajā programmā veidojas saistībā ar vecāku pabalsta vidējā apmēra mēnesī palielināšanos par 73,80 *euro* jeb 13,8 %, palielinājās izdevumi invaliditātes pensijai, jo pieauga pensijas vidējais apmērs mēnesī par 34,60 *euro* jeb 13,1 %, un pieauga invaliditātes pensijas saņēmēju skaits par 0,9 %, palielinājās paternitātes pabalsta vidējais mēneša apmērs par 173,47 *euro* jeb 38,9%, jo pieauga pabalsta saņēmēju skaits vidēji mēnesī par 182 personām;
* programmā “Nodarbinātības speciālais budžets” izdevumi ir 194,9 milj. *euro* jeb 4,6 % no izdevumiem, palielinājās veiktie izdevumi saistībā ar bezdarbnieka pabalstu, jo pieauga vidējais apmērs mēnesī par 58,93 *euro* jeb 15,9%;
* programmā “Darba negadījumu speciālais budžets” – 95,9 milj. *euro* jeb 2,2% no izdevumiem, palielinājās veiktie izdevumi saistībā ar darbspēju zaudējumiem, jo pieauga vidējais apmērs mēnesī par 55,49 *euro* jeb 12,9% un palielinājās saņēmēju skaits vidēji par 468 personām mēnesī, palielinājās veiktie izdevumi saistībā ar slimības pabalstiem, jo palielinājās saņēmēju skaits vidēji par 25 personām mēnesī;
* programmā “Valsts sociālās apdrošināšanas aģentūras speciālais budžets” sociālās apdrošināšanas budžeta administrēšanai izlietoti 27,4 milj. *euro* jeb 0,6 % no izdevumiem.

# Valsts konsolidētā ziedojumu un dāvinājumu izpilde

Valsts budžetā 2023. gadā **saņemti** ziedojumi un dāvinājumi 0,9 milj. *euro* vērtībā, kas, salīdzinot ar 2022. gadu, ir par 0,04 milj. *euro* jeb 5,1 % vairāk. Detalizēta informācija skatāma 2023. gada pārskata 18. tabula “Valsts konsolidētā ziedojumu un dāvinājumu izpilde” (skatīt 6.6. tabulu).

Saņemti ziedojumi un dāvinājumi –

**882 390** *euro*

*6.6. tabula. Ziedojumu un dāvinājumu ieņēmumu izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.–2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **I.** | **IEŅĒMUMI KOPĀ** | **882 390** | **839 318** | **43 072** | **5.1** |
| 1.5. | Transferti | 24 | 13 409 | -13 385 | -99.8 |
| 6.0. | Ziedojumi un dāvinājumi | 882 366 | 825 909 | 56 457 | 6.8 |
|  |  |  |  |  |  |

Lielākās ziedojumu un dāvinājumu summas 2023. gadā saņēmusi Kultūras ministrija 0,5 milj. *euro* – mērķziedojumu no SIA “ART Forte” teātra “GEŠER”' viesizrādei Latvijā, SIA “Neputns” ziedojums izdevumiem “Ikonu glezniecības vēsture” un “Ikonas no senās Krievzemes līdz Latvijai”, Latvijas mākslas klasikas izdevumam “Rūdolfs Pinnis”, SIA “EGO MEDIA” ziedojums Viestura Kairiša spēlfilmai “Uļa”, SIA “Rīgas laiks” ziedojums žurnāla “Rīgas Laiks” izdošanai.

Izglītības un zinātnes ministrija saņēmusi ziedojumus 0,2 milj. *euro* vērtībā, t.sk., saņemti naudas līdzekļi no SIA “Eco Trading”, AS SEB banka un HAAGA-HELIA OY AB. No Rīgas Tehniskās universitātes attīstības fonda saņemtas laboratorijas iekārtas “Saules similators”, magnētiskais maisītājs, kamera Network PNM, augstas izšķirtspējas optiskais spektra analizators, gāzu hromatogrāfs, automātiskais asfalta/betona paraugu zāģis, mēbeles un interaktīvi eksponāti. “International Atomic Energy Agency” ziedojusi laboratorijas iekārtas.

Valsts budžetā saņemto ziedojumu un dāvinājumu **izlietojums** pārskata gadā ir 1,2 milj. *euro* vērtībā, kas, salīdzinot ar 2022. gadu, samazinājies par 1,3 milj. *euro* jeb 52,9 % (skatīt 6.7. tabulu), lielākās izmaiņas izdevumos bija subsīdijām, dotācijām un sociālajiem pabalstiem 1,1 milj. *euro*. Lielākos izdevumus veica Kultūras ministrija 0,2 milj. *euro* subsīdiju un dotāciju veidā komersantiem, biedrībām, nodibinājumiem un fiziskām personām.

Izlietoti ziedojumi un dāvinājumi –

**1 172 738** *euro*

Ziedojumos un dāvinājumos saņemtie līdzekļi ir mazāki par veiktiem izdevumiem, kas veidoja finansiālās bilances deficītu 2023. gadā 0,3 milj. *euro*, bet 2022. gadā finansiālās bilances pārpalikums bija 1,6 milj. *euro* apmērā. Finansiālās bilances izmaiņas, salīdzinot ar iepriekšējo gadu, ir samazinājums par (1,3) milj. *euro.*

*6.7. tabula. Ziedojumu un dāvinājumu izlietojuma izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **1 172 738** | **2 491 375** | **-1 318 637** | **-52.9** |
| **1.0.** | **Uzturēšanas izdevumi** | **1 126 970** | **2 458 813** | **-1 331 843** | **-54.2** |
| 1.1. | Kārtējie izdevumi | 888 420 | 613 756 | 274 664 | 44.8 |
| 1.3. | Subsīdijas, dotācijas un sociālie pabalsti | 210 168 | 1 342 110 | -1 131 942 | -84.3 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 28 382 | 502 947 | -474 565 | -94.4 |
| 1.4. | Kārtējie maksājumi Eiropas Savienības budžetā un starptautiskā sadarbība | 0 | 305 | -305 | -100.0 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 28 382 | 502 642 | -474 260 | -94.4 |
| **2.0.** | **Kapitālie izdevumi** | **45 768** | **32 562** | **13 206** | **40.6** |
| 2.1. | Pamatkapitāla veidošana | 45 768 | 32 562 | 13 206 | 40.6 |
|  |  |  |  |  |  |

# No valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbība

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi ir 602,7 milj. *euro* vērtībā, kas salīdzinot ar 2022. gadu, palielinājušies par 39,7 milj. *euro* jeb 7,1 % (skatīt 6.8. tabulu). Detalizēta informācija skatāma 2023. gada pārskata 19. tabula “No valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbības izpilde”.

Pamatdarbības ieņēmumi –

**602 712 320** *euro*

*6.8. tabula. Ieņēmumu no pamatdarbības izmaiņas (euro)*

|  |  |  |  |  |  |
| --- | --- | --- | --- | --- | --- |
| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.– 2.)** | **Procentuālās izmaiņas**  **(3./2. x 100)** |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **I.** | **IEŅĒMUMI KOPĀ** | **602 712 320** | **563 000 081** | **39 712 239** | **7.1** |
| 3.0. | Maksas pakalpojumi un citi pašu ieņēmumi | 178 863 075 | 166 491 826 | 12 371 249 | 7.4 |
| 4.0. | Ārvalstu finanšu palīdzība | 37 106 197 | 25 271 871 | 11 834 326 | 46.8 |
| 5.0. | Transferti | 386 743 048 | 371 236 384 | 15 506 664 | 4.2 |
|  |  |  |  |  |  |

Būtiskas izmaiņas veidojas postenī “Ārvalstu finanšu palīdzība” – pārskata periodā saņemti līdzekļi 37,1 milj. *euro* vērtībā, kas salīdzinājumā ar 2022. gadu ir par 11,8 milj. *euro* jeb 46,8 % vairāk. Būtiskākais pieaugums ir Izglītības un zinātnes ministrijai 10,9 milj. *euro*, Vides aizsardzības un reģionālās attīstības ministrijai 0,5 milj. *euro* un Zemkopības ministrijai 0,4 milj. *euro*. Izmaiņas galvenokārt ietekmēja:

* Izglītības un zinātnes ministrijai ieskaitīts finansējums projekta “Eiropas pētniecības un inovācijas pamatprogrammas “Apvārsnis Eiropā”” īstenošanai;
* Vides aizsardzības un reģionālās attīstības ministrijai saņemts finansējums no ārvalstu finanšu palīdzības atmaksām valsts budžetam par projektiem “Militārais mantojums”, “Vietējās garšas”, “AustrumBaltijas ostu laivošana”, “Zilās-zaļās bioloģiskās sadarbības Baltijas jūras reģionā” un “Mazās ostas”;
* Zemkopības ministrijai saņemtais finansējums no Eiropas Komisijas projektu “Jaunu maģistra studiju programma ilgtspējīgai bioekonomikai Uzbekistānā” un “Augstākās izglītības satura pilnveidošana pārtikas nozaru atbalstam kvalitatīvas pārtikas ilgtspējīgai ražošanai” īstenošanai.

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības kopējie izdevumi 2023. gadā sasniedza 589,8 milj. *euro* (skatīt 6.9. tabulu). Salīdzinot ar 2022. gadu, izdevumi palielinājušies par 60,6 milj. *euro* jeb 11,5 %.

Pamatdarbības izdevumi –

**589 776 577** *euro*

*6.9. tabula. Izdevumu no pamatdarbības izmaiņas (euro)*

| **Klasifi-kācijas kods** | **Posteņa nosaukums** | **Budžeta izpilde** | | **Palielinājums (+), samazinājums (–)**  **(1.–2.)** | **Procentuālās izmaiņas**  **(3./2. x 100)** |
| --- | --- | --- | --- | --- | --- |
| **pārskata periodā** | **iepriekšējā pārskata periodā** |
| **A** | **B** | **1** | **2** | **3** | **4** |
| **II.** | **IZDEVUMI** | **589 776 577** | **529 171 655** | **60 604 922** | **11.5** |
| **1.0.** | **Uzturēšanas izdevumi** | **527 528 876** | **471 117 124** | **56 411 752** | **12.0** |
| 1.1. | Kārtējie izdevumi | 452 102 818 | 411 862 588 | 40 240 230 | 9.8 |
| 1.2. | Procentu izdevumi | 1 658 350 | 553 284 | 1 105 066 | 199.7 |
| 1.3. | Subsīdijas, dotācijas un sociālie pabalsti | 31 417 781 | 34 695 358 | -3 277 577 | -9.4 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 42 349 927 | 24 005 894 | 18 344 033 | 76.4 |
| 1.4. | Kārtējie maksājumi Eiropas Savienības budžetā un starptautiskā sadarbība | 12 334 286 | 6 401 413 | 5 932 873 | 92.7 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 30 015 641 | 17 604 481 | 12 411 160 | 70.5 |
| **2.0.** | **Kapitālie izdevumi** | **62 247 701** | **58 054 531** | **4 193 170** | **7.2** |
| 2.1. | Pamatkapitāla veidošana | 62 241 908 | 57 783 506 | 4 458 402 | 7.7 |
| 2.2. | Kapitālo izdevumu transferti | 5 793 | 271 025 | -265 232 | -97.9 |
|  |  |  |  |  |  |

Būtiskas izmaiņas veidojas postenī “Transferti viena budžeta veida ietvaros un uzturēšanas izdevumu transferti starp budžeta veidiem” – pārskata periodā veikti izdevumi 30,0 milj. *euro* vērtībā, kas salīdzinājumā ar 2022. gadu ir par 12,4 milj. *euro* jeb 70,5 % vairāk. Būtiskākais pieaugums ir Vides aizsardzības un reģionālās attīstības ministrijai 13,7 milj. *euro,* Izglītības un zinātnes ministrijai 0,04 milj. *euro* un samazinājums Veselības ministrijai (0,6) milj. *euro*. Izmaiņas galvenokārt ietekmēja:

* Vides aizsardzības un reģionālās attīstības ministrijai Eiropas Sociālā fonda projekta ietvaros “Deinstitucionalizācija un sociālie pakalpojumi personām ar invaliditāti un bērniem” veikta izdevumu kompensācijas pašvaldībām. Veikti izdevumi pašvaldībām par projekta “Deinstitucionalizācijas pasākumu īstenošana Latgalē”, projekta “Kurzeme visiem”, projekta “Atver sirdi Zemgalē”, projekta “Vidzemes vēsturiskās zemes kultūras programma 2023” un projekta “Vidzeme iekļauj” īstenošanu;
* Izglītības un zinātnes ministrijai finasējuma atmaksa partneriem par projekta “Valodu tehnoloģiju iniciatīva” un projekta “Kvantu tehnoloģiju iniciatīva” īstenošanu;
* Veselības ministrijai izdevumu samazinājums par iepriekšējā pārskata periodā veiktiem maksājumiem realizētajiem projektiem.

Pārskata gadā lielākie izdevumi veikti funkcijās: izglītība 444,2 milj. *euro* vērtībā jeb 75,3 % no kopējiem izdevumiem, vispārējie valdības dienesti – 83,1 milj. *euro* jeb 14,1 % no kopējiem izdevumiem un sociālā aizsardzība – 24,5 milj. *euro* jeb 4,2 % no kopējiem izdevumiem.

2023. gadā no valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi pārsniedza izdevumus, veidojot finansiālās bilances pārpalikumu 12,9 milj. *euro*, kas salīdzinājumā ar 2022. gadu samazinājies par 20,9 milj. *euro*.

# Budžeta nefinansētu iestāžu pamatdarbība

Likuma par budžetu un finanšu vadību 41. panta pirmā daļa nosaka: “Budžeta nefinansētu iestāžu nākamā gada budžetu projektus apstiprināšanai Ministru kabinetā iesniedz ministrijas (pārraudzības institūcijas) līdz kārtējā gada 1. septembrim, un Ministru kabinets tos apstiprina līdz kārtējā gada 15. septembrim”. Valsts konsolidētā budžeta izpildē budžeta nefinansēto iestāžu pamatdarbības ieņēmumi un izdevumi iekļauti no valsts budžeta daļēji finansētu atvasinātu publisku personu un budžeta nefinansētu iestāžu konsolidētā pamatdarbības budžeta izpildē (skatīt 6.10. tabulu).

Skaidrojumā sniegta kopsavilkuma informācija par budžeta nefinansētu iestāžu[[1]](#footnote-2) pamatdarbības ieņēmumiem un izdevumiem 2023. gadā.

*6.10. tabula. Budžeta nefinansētu iestāžu pamatdarbības ieņēmumi un izdevumi (euro)*

| **Klasi-fikāci-jas kods** | **Posteņa nosaukums** | **Likums/plāns gadam** | | | **Budžeta izpilde** | | | |
| --- | --- | --- | --- | --- | --- | --- | --- | --- |
| **apstiprināts** | **ar izmaiņām** | **izmaiņas**  **(2.– 1.)** | **pārskata periodā** | **salīdzinot ar** | | **iepriekšējā pārskata periodā** |
| **likumā/plānā gadam apstiprināto**  **(4.– 1.)** | **likumu/ plānu gadam ar izmaiņām**  **(4.– 2.)** |
| **A** | **B** | **1** | **2** | **3** | **4** | **5** | **6** | **7** |
| **I.** | **IEŅĒMUMI KOPĀ** | 19 419 714 | 19 711 094 | 291 380 | 20 229 583 | 809 869 | 518 489 | 18 372 524 |
| 3.0. | Maksas pakalpojumi un citi pašu ieņēmumi | 17 192 056 | 17 433 436 | 241 380 | 18 415 965 | 1 223 909 | 982 529 | 16 652 164 |
| 4.0. | Ārvalstu finanšu palīdzība | 1 013 510 | 1 013 510 | 0 | 1 205 211 | 188 529 | 188 529 | 1 003 525 |
| 5.0. | Transferti | 1 214 148 | 1 264 148 | 50 000 | 608 407 | -605 741 | -655 741 | 716 835 |
| 18.0.0.0.. | Valsts budžeta transferti | 1 214 148 | 1 264 148 | 50 000 | 608 407 | -605 741 | -655 741 | 716 835 |
| **II.** | **IZDEVUMI KOPĀ** | **22 088 266** | **23 368 595** | **1 280 329** | **20 798 104** | **-1 290 162** | **-2 570 491** | **17 672 826** |
| 1.0. | Uzturēšanas izdevumi | 20 452 215 | 21 494 751 | 1 042 536 | 19 311 232 | -1 140 983 | -2 183 519 | 17 067 898 |
| 1.1. | Kārtējie izdevumi | 18 772 005 | 19 326 009 | 554 004 | 17 156 454 | -1 615 551 | -2 169 555 | 14 413 794 |
| 1000 | Atlīdzība | 13 902 011 | 14 902 241 | 1 000 230 | 13 841 280 | -60 731 | -1 060 961 | 11 008 490 |
| 2000 | Preces un pakalpojumi | 4 869 994 | 4 423 768 | -446 226 | 3 315 174 | -1 554 820 | -1 108 594 | 3 405 304 |
| 1.3. | Subsīdijas, dotācijas un sociālie pabalsti | 0 | 50 000 | 50 000 | 50 000 | 0 | 0 | 300 957 |
| 7000 | Transferti, uzturēšanas izdevumu transferti, pašu resursu maksājumi, starptautiskā sadarbība | 1 680 210 | 2 118 742 | 438 532 | 2 104 778 | 41 896 | -13 964 | 2 353 147 |
| 1.4. | Kārtējie maksājumi Eiropas Savienības budžetā un starptautiskā sadarbība | 1 430 210 | 1 461 144 | 30 934 | 1 461 143 | 30 933 | -1 | 1 391 146 |
| 7700 | Starptautiskā sadarbība | 1 430 210 | 1 461 144 | 30 934 | 1 461 143 | 30 933 | -1 | 1 391 146 |
| 1.5. | Transferti viena budžeta veida ietvaros un uzturēšanas izdevumu transferti starp budžeta veidiem | 250 000 | 657 598 | 407 598 | 643 635 | -13 963 | -13 963 | 962 001 |
| 7800 | No valsts budžeta daļēji finansētu atvasināto publisko personu un budžeta nefinansētu iestāžu transferti un uzturēšanas izdevumu transferti | 250 000 | 657 598 | 407 598 | 643 635 | -13 963 | -13 963 | 962 001 |
| 2.0. | Kapitālie izdevumi | 1 636 051 | 1 873 844 | 237 793 | 1 486 872 | -149 179 | -386 972 | 604 928 |
| 2.1. | Pamatkapitāla veidošana | 1 636 051 | 1 873 844 | 237 793 | 1 486 872 | -149 179 | -386 972 | 604 928 |
| **III.** | **IEŅĒMUMU PĀRSNIEGUMS (+), DEFICĪTS (–) (I. – II.)** | **-2 668 552** | **-3 657 501** | **-988 949** | **-568 521** | **2 100 031** | **3 088 980** | **699 698** |
| **IV.** | **Finansēšana** | **2 668 552** | **3 657 501** | **988 949** | **568 521** | **-2 100 031** | **-3 088 980** | **-699 698** |
| F20010000 | Naudas līdzekļi un noguldījumi (bilances aktīvā**)** | 2 668 552 | 3 657 501 | 988 949 | 568 521 | -2 100 031 | -3 088 980 | -699 698 |
| NL MP | Maksas pakalpojumu un citu pašu ieņēmumu naudas līdzekļu atlikumu izmaiņas (palielinājums (–) vai samazinājums (+)) | 2 668 552 | 3 657 501 | 988 949 | 568 521 | -2 100 031 | -3 088 980 | -699 698 |
|  |  |  |  |  |  |  |  |  |

# Konsolidācija

Pārskatā konsolidēti dati pa budžeta veidiem (pamatbudžets, speciālais budžets, ziedojumi un dāvinājumi) un starp šiem budžeta veidiem.

Konsolidāciju veic, summējot visus pārskatos uzrādītos rādītājus un izslēdzot savstarpēji atbilstošus ieņēmumu un izdevumu posteņus, pilnībā konsolidē izdevumu un ieņēmumu transfertu savstarpējos darījumus.

Valsts konsolidētajā budžetā, konsolidējot starpbudžetu (pamatbudžetu, speciālo budžetu, ziedojumus un dāvinājumus, un no valsts budžeta daļēji finansētu atvasinātu publisku personu un budžeta nefinansētu iestāžu pamatdarbību un citus budžetus) darījumus, izslēgtas šādas pozīcijas:

**Ieņēmumi/izdevumi – 665 893 850 *euro* vērtībā**, t.sk.:

* pakalpojumu izdevumi (izdevumu EKK 2200, ieņēmumu kods 8.4.0.0.) – 59 503 *euro* vērtībā;
* procentu izdevumi (izdevumu EKK 4300, ieņēmumu kodi 8.4.0.0. un 22.6.0.0.) – 2 144 678 *euro* vērtībā;
* valsts budžeta uzturēšanas izdevumu transferti (izdevumu EKK 7100, ieņēmumu kodi 18.2.0.0. un 18.4.0.0.) – 271 534 075 *euro* vērtībā;
* transferti citiem budžetiem noteiktam mērķim (izdevumu EKK 7300, ieņēmumu kods 18.3.0.0.) – 108 181 849 *euro* vērtībā;
* pārējie valsts budžeta uzturēšanas izdevumu transferti citiem budžetiem (izdevumu EKK 7400, ieņēmumu kods 18.3.0.0.) – 266 226 070 *euro* vērtībā;
* no valsts budžeta daļēji finansētu atvasinātu publisku personu un budžeta nefinansētu iestāžu uzturēšanas izdevumu transferti (izdevumu EKK 7800, ieņēmumu kodi 12.3.0.0., 17.1.0.0. un 17.4.0.0.) – 5 601 448*euro* vērtībā;
* valsts budžeta kapitālo izdevumu transferti (izdevumu EKK 9100, ieņēmumu kods 18.2.0.0.) – 788 314 *euro* vērtībā;
* valsts budžeta transferti kapitālajiem izdevumiem citiem budžetiem noteiktam mērķim (izdevumu EKK 9500, ieņēmumu kods 18.3.0.0.) – 3 488 305 *euro* vērtībā;
* pārējie valsts budžeta kapitālo izdevumu transferti citiem budžetiem (izdevumu EKK 9700, ieņēmumu kods 18.3.0.0.) – 7 863 815 *euro* vērtībā;
* no valsts budžeta daļēji finansētu atvasinātu publisku personu un budžeta nefinansētu iestāžu uzturēšanas izdevumu transferti (izdevumu EKK 9800, ieņēmumu kodi 12.3.0.0., 17.1.0.0. un 17.4.0.0.) – 5 793 *euro* vērtībā.

Valsts pamatbudžeta ieņēmumi un izdevumi konsolidēti **54 515 081** *euro*vērtībā šādās budžeta izpildes pozīcijās:

* valsts budžeta uzturēšanas izdevumu transferti no valsts pamatbudžeta dotācijas no vispārējiem ieņēmumiem uz valsts pamatbudžetu (izdevumu EKK 7131, ieņēmumu kods 18.1.3.1.) – 20 647 220 *euro* vērtībā;
* valsts budžeta uzturēšanas izdevumu transferti no valsts pamatbudžeta ārvalstu finanšu palīdzības līdzekļiem uz valsts pamatbudžetu (izdevumu EKK 7132, ieņēmumu kods 18.1.3.2.) – 3 156 159 *euro* vērtībā;
* pārējie valsts budžeta uzturēšanas izdevumu transferti no valsts pamatbudžeta uz valsts pamatbudžetu (izdevumu EKK 7139, ieņēmumu kodi 18.1.3.9. un 12.3.0.0.) – 2 798 650 *euro* vērtībā;
* atmaksa valsts pamatbudžetā par valsts budžeta iestāžu veiktajiem uzturēšanas izdevumiem Eiropas Savienības politiku instrumentu un pārējās ārvalstu finanšu palīdzības līdzfinansētajos projektos (pasākumos) (izdevumu EKK 7500, ieņēmumu kodi 21.2.1.0. un 21.7.2.0.) – 25 693 240 *euro* vērtībā;
* izdevumi subsīdijām un dotācijām komersantiem, biedrībām un nodibinājumiem (izdevumu EKK 3200, ieņēmumu kods 12.3.0.0.) – 2 193 024 *euro* vērtībā;
* procentu izdevumi (izdevumu EKK 4300, ieņēmumu kods 8.4.0.0.) – 26 788 *euro* vērtībā.

No valsts budžeta daļēji finansētu atvasinātu publisku personu un budžeta nefinansētu iestāžu pamatdarbības ieņēmumi un izdevumi konsolidēti **2 418 840***euro*vērtībā šādā budžeta izpildes pozīcijā:

* no valsts budžeta daļēji finansētu atvasinātu publisku personu un budžeta nefinansētu iestāžu savstarpējie transferti (izdevumu EKK 7840, ieņēmumu kods 17.4.0.0) – 2 418 840*euro* vērtībā.

1. Budžeta nefinansētas institūcijas: valsts aģentūra “Civilās aviācijas aģentūra”, valsts aģentūra “Valsts dzelzceļa tehniskā inspekcija”, Latvijas Republikas Valsts dzelzceļa administrācija, Transporta nelaimes gadījumu un incidentu izmeklēšanas birojs, Zāļu valsts aģentūra, Patentu valde un valsts aģentūra “Latvijas Nacionālais akreditācijas birojs” [↑](#footnote-ref-2)